“Espero dut grafenoaren aplikazioak merkatuan egotea gizarteak interesa galdu aurretik” - Elhuyar Aldizkaria\nHasiera » Elkarrizketak » “Espero dut grafenoaren aplikazioak merkatuan egotea gizarteak interesa galdu aurretik”\nArg. Jon Urbe/©Argazkipress\nItxaropen handia sortu zen grafenoaren inguruan, duela urte batzuk. Zuk zeuk zeure ikerketa-esparrua utzi eta grafenora egin zenuen salto, bete-betean, modako materialera. Nola izan zen?\nNi ikerketa farmazeutikoan ari nintzen orduan, atzerrian. Polimeroak ikertzen nituen, botiken dosiak kontrolatzeko polimeroak. Saiatu nintzen Euskal Herrira itzultzen, eta nanoGUNEren iragarki bat ikusi nuen, grafenoaren alorreko enpresa berri batean lan egiteko eskaintza zuena. Ez nekien grafenoa zer zen ere, baina aplikazio aldetik denetarik egin zitekeen harekin, eta horrek erakarri ninduen. Ni lanean hasi eta handik oso gutxira, Nobel saria eman zieten grafenoa aurkitu zutenei, eta ordutik aurrera esponentzialki hazi zen grafenoarekiko interesa, baita gizartean ere.\nMunduko grafeno-ekoizlerik handienetakoa bihurtu zarete zuzenean, ezta?\nBai, merkatua oso txikia da. Oraingoz ikerketan erabiltzen da soilik; ezin dira ekoizle asko izan. Iaz, 16 milioi euro eman zituen mundu osoan. Datu gisa, Samsung enpresa ez da sartzen merkatu berri batean, baldin eta merkatu horren tamaina ez bada, gutxienez, bilioi bat dolarrekoa. 16 milioi euro sosa besterik ez da haientzat.\nItxaropen ikaragarria dago jarrita grafenoan, baina, berez, material oso xumea da: karbono hutsez eratutako xafla fin-finak. Zerk egiten du hain berezi?\nSinplea da, bai. Grafitoa —arkatzaren osagai nagusia— garbitzen ari zirela aurkitu zuten. Grafitoaren geruza indibidual bat da. Karbonoek egitura hexagonala hartzen dute, erlauntzen gisara, baina atomo bakarreko lodiera duen xafla sortuta. Bidimentsionala da. Grafenoaren ezaugarri berezia da elektroiak ikaragarri azkar mugitzen direla xafla monoatomiko horietan, masarik ez balute bezala. Eraztun asko dituenez, elektroiak deslokalizatuta daude material osoan. Ez dute oztoporik mugitzeko. Hala, grafitoan elektroiak azkar mugitzen badira, grafenoan askoz ere azkarrago. Adibidez, silizioan, asko jota, 1.000 cm2/(V·s)-ko abiaduran mugitzen dira, eta grafenoan, 200.000 cm2/(V·s)-koa izan daiteke.\nElektroiak hain azkar mugitzeak erabilgarritasun handia emango dio elektronikan. Abiadura horren erakusle da orain dela gutxi 5G telekomunikazioetarako atera den aplikazio interesgarri bat: segundo bakar batean 25 film jaistea ahalbidetuko luke grafenoak.\nOraingoz ez da iritsi aplikaziorik merkatura, baina zertan dira grafenoaren azken prototipoak?\nBada, prototipo on piloa dago. Adibidez, optoelektronikan, aplikazio interesgarria da fotodetektagailuena: gaueko ikusmena duten kamerak garatzen ari dira, kotxeetarako. Telekomunikazioetan ere garatzen ari dira aplikazioak, zuntz optikoetan silizioarekin konbinatuta erabilita. Horiei ikusten diet, bereziki, etorkizun handiena. Duela bizpahiru urte mugikorretarako pantaila malguak egiteaz ere hitz egin zen. Gertatzen dena da mugikor osoak izan beharko lukeela malgua, bestela ez du zentzurik. Eta, oraingoz, ezin da halakorik egin.\nMedikuntzaren alorrean, adibidez, biosentsoreak garatzen ari dira. Biomolekulek oso interakzio ona dute grafenoaren eraztun aromatikoekin. Eta proportzioan oso azalera handia duenez grafenoak, oso azkar hautematen du biomolekuletan gertatzen den aldaketa oro, interakzio oro. Adibidez, odolean biomarkatzaileak aurkitzeko balioko luke.\nGaruna estimulatzeko elektrodoak ere garatzen ari dira. Orain erabiltzen diren elektrodoak platinozkoak dira, oso zurrunak eta lodiak, eta grafenoa geruza bakarrekoa izanik, askoz ere estimulazio hobea egiten du garunean. Animalietan egin dituzte probak jada. Hemendik aplikazio ugari erator litezke, garuna estimulatu eta gaixotasun asko sendatzeko.\nGrafenora salto egin zenuenetik, grafenoaren inguruko zein aurkikuntza izan da zugan zirrara handiena sortu duena?\nBada, oraindik ere sorpresa piloa ematen duen materiala da. Denak dira interesgarriak, baina aurtengo hot topic izan da supereroankortasunarena. Grafenoaren bi geruza gainjartzen badituzu angelu jakin batekin, grafenoak supereroankortasuna azaltzen du. Hori imajinatu ere ez genuen egiten duela urte bat edo bi. Emango du zeresana!\nArg. Jon Urbe/Argazki Press\nAurkitutako lehenengo material bidimentsionala da grafenoa, baina aukera ireki du beste asko lortzeko. Zer ezaugarri berezi du bidimentsional izateak, ohiko material tridimentsionalen aldean?\nElektroiek desberdin jokatzeak ematen dizkie gaitasun berriak. Grafenoan, adibidez, elektroiak azkarrago mugitzen dira; molibdeno disulfuroz egindako geruza bakunetan, ordea, argia desberdin xurgatzen dute: askoz ere argi gehiago igortzen du geruza bakarra egonda, hiru geruzak baino. Azkenean, material tridimentsionalak ezagutzen ditugu, baina findu eta bidimentsionala lortzen dugunean, beste ezaugarri batzuk azaltzen dira. Eta esaten duzu: “Uau!! Zelan emititzen du hainbeste argi, ez badago ia materialik!”.\nEdozein material tridimentsionalen bidimentsionala lor genezake?\nGutxi gorabehera. Askorekin bai, denekin ez. Une honetan, zientzialariak saiakera handiak ari dira egiten material bidimentsionalak sortu eta ezaugarri berriak bilatzeko. Eta material askorekin lortu da. Gertatzen dena da material bidimentsional guztiak gero ez direla erabilgarriak.\nSaiatu dira, esaterako, silizio bidimentsionala sortzen: silizenoa, grafenoaren baliokidea izango litzatekeena. Baina ez da egonkorra. Egonkorra balitz, izango lituzke ezaugarri interesgarriak, agian; baina ez da egonkorra. Germanioarekin ere saiatu dira, eta hori ere ez da egonkorra. Ezin da ekoitzi. Fosforoz egindako beste bat ere badago, fosforo beltza, eta horretan ere elektroiak oso azkar mugitzen dira. Ikusteko dago.\nHortaz, errealitatean atomo guztiek ez dute balio horrelako egiturak sortzeko?\nBueno, galdera zaila da. Adibidez, egitura hexagonalak izaten dira termodinamikoki egonkorrenak, eta horrek asko baldintzatzen du. Karbonoa oso atomo berezia da, egitura espazial asko sortzeko aukera ematen duelako, eta ia denak egonkorrak. Diamantea bera egonkorra da, nahiz eta sortzeko oso baldintza gogorrak behar diren. Karbonoaren berezitasuna da.\nOraingoz, zer material bidimentsional egonkor lortu dira?\nAdibidez, badago bat, grafenoaren oso antzekoa: boro nitruro hexagonala. Karbonoa beharrean, boroa eta nitrogenoa ditu egitura hexagonal hori osatzen. Kasu horretan, elektroiak ez dira azkar mugitzen, baina material isolatzaile oso ona da. Horregatik, propietate interesgarria du: substratu gisa erabil daiteke grafenoarentzat. Izan ere, edozein aplikaziotarako grafenoa substratu baten gainean jarri ohi dugunez, substratu horrek inpaktu bat du grafenoaren elektroietan; jada, ez dira hain azkar mugitzen. Baina material isolatzaile hori jartzen badugu substratuaren eta grafenoaren artean, elektroi horiek oraindik azkarrago mugitzen dira. Hori egiten ari gara oraintxe bertan.\nEta badaude material bidimentsioal gehiago: molibdeno disulfuroa (MoS 2 ), wolfram disulfuroa (WS 2 ), wolfram diseleniuroa (WSe 2 ) eta abar. Horiek denak erdieroaleak dira, silizioaren antzerakoak. Ez dute egitura hexagonalik, eta ez dira egitura monoatomikoak, hiru atomoko geruzak baizik. Gero eta gehiago sortzen ari dira.\nEsperantza handia dago jarria material bidimentsionaletan, eta inbertsioa ere horren parekoa da, ezta?\nEuropak estrategikoki erabaki zuen dirua grafenoan inbertitzea. Graphene Flagship proiektua sortu zuen eta horrek indar handia eman dio. Hamar urtean, bilioi bat euro inbertituko du. Ez da Europaren apustu bakarra, noski. Hamar urteko beste proiektu handi bat finantzatu zuen: Human Brain Proyect, superkonputagailu bat sortzekoa.\nHainbeste lan egin eta gero, grafenoaren bidez errealitate bihurtutako zein aplikaziok beteko zintuzke gehien?\nNiretzat, grafenoa produktuetan ikuste hutsa ikaragarria litzateke, 8 urte eman baititugu ikertzen. Baina badakigu pazientzia behar dugula, material berri orok urte piloa behar baitu merkaturatzeko. Silizioaren kasuan, 20 urte baino gehiago pasa ziren ordenagailuetarako transistoreetan erabiltzen hasi zen arte. Eta orain merkatuan duen inpaktua izugarria da.\nBaina aplikazio bat aukeratu beharko banu… Bueno, fotonikan edo elektronikan erabiltzea oso egokia litzateke; baina bakarra aukeratu beharko banu, agian, biomedikuntzan. Biosentsore on bat nahiko nuke etxean bertan, une batean jakiteko, adibidez, minbizia duzun edo ez.\nGrafenoan hainbesteko itxaropena izateak presio sozial eta mediatiko handia eragin dezake ikertzaileengan. Zuk nola bizi duzu: zama duzu edo lanerako motibatzen zaitu?\nBatzuetan ez da erraza eskaera mediatiko horiek kudeatzea. Baina nik uste, oraingoz interesa positiboa dela. Garrantzitsua da gizarteak interesa izatea grafenoan, horri esker lor baitaiteke inbertsiorako dirua. Hori bai, espero dut aplikazioak merkatuan egotea interes hori galdu aurretik.


“Bertso saio batean ikustea pentsaezina zirudien jendea ere elkartu zen finalean” - bertsoa.eus\nAitor Etxebarriazarraga - Busturialeko txapelduna 2022-03-07\n“Bertso saio batean ikustea pentsaezina zirudien jendea ere elkartu zen finalean”\nLilibertso bertso eskolak Busturialdeko txapelketari lagunarteko formatura ekarri eta jendearengana hurbiltzeko bidea egin dute azken urteetan, txapelketa kutsua arinduz eta eskualdean emaitzak ematen ari da aldaketa. Aitor Etxebarriazarraga izan da aurtengo irabazlea eta berak kontatu dio Bertsoari txapelketak eta finalak eman duena.\nLilibertso bertso eskolak Busturialdeko Txapelketa lagunarteko formatura ekarri eta jendearengana hurbiltzeko bidea egin dute azken urteetan, txapelketa kutsua arinduz, eta eskualdean emaitzak ematen ari da aldaketa. Aitor Etxebarriazarraga gernikarra izan da aurtengo irabazlea eta berak kontatu dio Bertsoa.eusi txapelketak eta finalak eman duena.\n“Bertsoarekiko harreman desberdina sortzen da”\nLagunarteko formatuak eta jendearenganako hurbiltasunak bertsoarekiko harreman desberdina sortzea dakar, Etxebarriazarragaren hitzetan. “Eszenografia eta gaien heldulekuak ere norabide horretan daude planteatuta”. Gaurkotasuna eta gai sozialak dira oinarri, “hausnarketa eta jolasa” elkarrekin tartekatuz.\nEskualdeko bertsolarien maila ere nabarmendu nahi izan du Etxebarriazarragak. “Finala maila aldetik ere oso ona izan zen eta horrek ere laguntzen du zaletasuna indartzen. Uste dut eskualdeko bertsolarien bertso maila gorantz doala eta horrek ere publikoaren gozamena handitu egin duela”. Zentzu horretan, eskualdeko bertsolaritzaren etorkizunak itxaropentsu ageri da.\n200 lagun, aretoa tope eta publiko berria ere bai\nAstrako kulturarako fabrika soziala tope beteta jokatu zen finala. Txapelketak orain arte ezagutu duen jendetzarik handiena biltzeaz gain, publiko berriaren presentzia ere azpimarratu du eskualdeko txapeldun berriak: “Bertso saio batean ikustea pentsaezina den jendea ere bertan izatea oso pozgarria eta aberasgarria da. Betiko bertsozalea izan arren oinarrizko helburu, publiko horrekin ere konektatzea lortzen badugu, ziur gaude gero bestelako jaialdi eta bertso ekitaldietan ere ikusiko ditugula plazan”.\nEskualdean denak elkar ezagutzeak sortzen duen konplizitateak ere asko lagundu zuela uste du Gernika-Lumoko bertsolariak.\n“Belarriz sortu den bertso-eskolako bertsolaria” sentitzen naiz\nAitor Etxebarriazarragaren bertso bidea berezia izan da, gaur eguneko bertso ibilbide ohikoenarekin alderatuta behintzat. Helduaroan ekin zion bertso lanketari, 22 urterekin, eta iaz Bizkaiko finalean kantatu zuen. “Belarriz sortu den bertso-eskolako bertsolaria” sentitzen da bera, Lilibertsoren “kanpamendu basea” eta beste bertsolarien bertsokerei esker jantzi duena bere burua. Era berean, argi du zein bertso molde garatu nahi lukeen ere, eta norabide horretan ari da lanean.\nBide horretan, oso gertuko pertsona Ibai Amillategi izan du, koadrilakoak izateaz gain, elkarrekin hasi baitziren bertsotan. Busturialdeko finalean buruz burukoa elkarrekin izateak ilusio berezia egin diola aitortu du: “Orain arte txepelketan beti batek arre egiten zuen eta besteak so egiten genuen, eta ilusio berezia egin dit buruz burukoan biok izateak”.\nPlazan gustura eta eskertuta\nBizkaiko finala mugarri izan da gernikarraren bertso bidean eta ate berriak ireki dizkio. Gustura, gogotsu eta eskertuta ari da bizitzen plazaren eremu berria, eta bidea egiten jarraitzea du helburu.\nTxapelketa Nagusira, “ematera baino xurgatzera”\nAurten Txapelketa Nagusiaren urtea da Aitor Etxebarrizarraga ere bertan izango da. Gogotsu joango dela aitortu dio Bertsoari, eta batez ere ikasteko jarreraz joango dela dio. Zer eman nahiko lukeen galdetuta, ematera baino xurgatzera joango dela erantzun du. Txapelketako prozesua bere bertso maila hobetzen laguntzeko baliatu nahiko luke.


« Kresala | Pasionea »\nPlatero ta biok / J.R. Jimenez / Florens & Lafon, 1953\nPlatero ta biok Andima / Euzko Gogoa, 1954-03\nGure izkuntza oraindik ezpaita gertatu Euskadi’ko izkera bakar, alegiñak egiten ari dira euskal idazleak aberri-izkera gaitu ta asmo garaienetarako ere egokitzen. Ezbairik gabe, xede ori iristeko biderik egokiena, itzulpena da, ots, gure artean ezagun ez diran arrotz-idazleen bulko ta gogoetak, sakonenak ere, euskeraz, zintzoki taiutzea. Ortara oldartu ziran, aurrenekoz, ainbat erri izkera zokoratu, egun elerti gaindegiak iritxi dituten ainbat izkuntza. Ez daukagu zertan iardun aipaketa luzeegian, aspergarria litzate bada.\nOrra, aspalditik Ametzaga’tar Bingen’ek gure artean lantzen dun arloa; itzul-lana. Ederki erakutsi dizkigu euskeraren gaitasunak gaurdaño argitara ditun itzulpen ederretan: “Hamlet”, “Adiskidetasuna” eta berrien berri, “Platero ta biok”, Juan Ramon Jimenez olerkari ospetsuarena.\nEz dira olerkiak itzul errexenak, aipatu olerkariarenak batik bat. Poesiak beti ditu izkutune berezi ta zirkun-zarkun itzuli-gaitzak. J.R. Jimenez’ek liburutxo ortan, Platero mandakoa laguntzat artuz, lirika goitarrenez bere lana oretu du. Dizdiratsu, margo-ñabarrez izadi betearen oiartzuna, itz zotil eta gogamen sakoentan gatzatua damakigu.\nAlare ez du Ametzaga’k olerkariaren gogaiok saldu bearrik ukan euskeraz iazteko. Ortan datza aren meriturik nabariena. Aren lirika gure izkeraren txanbilletan iixurtzeko itz eta esakera egokienak arkitu ditu Ametzaga’k. Ez dio euskerak ukorik egin itzulari azkarrari.\nEngoitik, “Platero ta biok“, Ametzaga’ri zor, euskal elertiaren pitxi ederrenatarik izango da. Beste arrotz errietako ondasunik asko ere guretuta dauzka idazle azkar porrokatuak. Laister argitaratuko al ditu; gu beintzat erpai gaude aien eztia lenbilen dastatzeko. Zorionak adiskide.


Irekia Eusko Jaurlaritza - Gobierno Vasco :: Cristina Uriartek eta Maite Iturbek 2016-2019 aldirako EiTBren Kontratu Programa berria sinatu dute\nCristina Uriartek eta Maite Iturbek 2016-2019 …\n\nCristina Uriartek eta Maite Iturbek 2016-2019 aldirako EiTBren Kontratu Programa berria sinatu dute Iturria: Irekia\n\n\nCristina Uriarte Hezkuntza, Hizkuntza Politika eta Kultura sailburuak eta Maite Iturbe, EiTBren zuzendari nagusiak, 2016-2019 aldirako EiTBren Kontratu Programa berria sinatu dute gaur goizez Bilbon.\nKontratu programak EiTBk eskaintzen duen zerbitzu publikoaren deskribapena zehazten du, eta honako beste arlo hauek jasotzen ditu: zerbitzu horiek eskaintzeko hartzen dituen konpromisoak, EiTBk eta bere elkarteek bete beharreko helburu eta jarduerak, Eusko Jaurlaritzak erakunde honen finantziaziorekiko dituen konpromisoak, eta exekuzioaren kontrolerako mekanismoak. Konpromiso zehatzak eta hauen jarraipena egin nahiz betetze maila ezagutzeko adierazleak jasotzen dituen finantziazio-formula da.\nHori guztia oinarri hartuta, kontratu programak zerbitzu publikoaren kontzeptuan egiten du azpimarra, zerbitzu horren misioak zeintzuk diren azalduz:\n.- Kalitatezko informazioa bermatzea, errealitatea zintzo islatuko duten edukiekin, erreferentziazko informazio-iturrietan kontrastatua.\n.- Euskara eta gizarte gero eta elebidunago bat sustatzea.\n.- EiTBk euskal kulturaren zabalkundearekin eta kirolaren sustapenarekin duen konpromisoa ere jasotzen du kontratu programak.\n.- Ikus-entzunezko industria sustatzea, gizartearentzako ekarri ekonomiko eta kulturalak sortaraziz itzuleran.\n.- Kohesio sozialerako plataforma izatea.\n.- Herritar guztientzako informazio-gizartea sustatzea\n.- Euskal erakundeek onartutako Bake eta Bizikidetza Planarekiko konpromisoz jokatzea\n.- Normalizaziorako eta aurrerabiderako erakunde planen garapenean parte hartzea.\n.- Aplikatu beharreko printzipiotzat hartzea Gobernu arduratsua, enpresa-gardentasuna eta gizartearen parte hartzea.\nintervencion_uriarte_eitb_i... behera kargatu (2 MB)\nuriarte_kontratu_programa_g... behera kargatu (1 MB)\nuriarte_kontratu_programa_g... 40 MB\nrecursos_uriarte_eitb_errek... 50 MB\nuriarte_iturbe.jpg 1 MB (jpg)\nuriarte_eitb.jpg 70 KB (jpg)


Aurka egiteko eskubidea | Euskaltel\nEskubide hori baliatuz, adieraziko diguzu ez duzula nahi zure datuak gure interes legitimoan oinarritutako xedeetarako erabiltzea; adibidez, bezeroei jakinarazpen komertzialak egiteko.\nGogorarazten dizugu bezeroa zaren aldetik zuk zeuk kudea dezakezula nola nahi duzun zurekin harremanetan jartzea jakinarazpen komertzialari dagokionez; bezeroaren gune pribatuaren bidez egin dezakezu, azkarrago eta errazago.\nBezero izan gabe telefono bidezko jakinarazpen komertzialak jasotzen ari direnen kasuan, komunikazio horrek ez du esan nahi haien datu pertsonalak tratatzen ari garenik; halere, jakinarazpen horiek jasotzeari uko egiteko eskubidea balia dezakete, bide hauek erabilita:\nDatuak Babesteko Espainiako Agentziaren webgunean agertzen diren publizitate-bazterketako zerrendetan izena emanda.\nJasotako deian espresuki adierazita. Hala adierazi baduzu eta zure eskaera hilabeteko epean gauzatu ez bada, mesedez, jarri harremanetan gure Datuak Babesteko Ordezkariarekin, helbide honetan: dpd@euskaltel.com\nErantsitako inprimakiaren bidez. Inprimaki honen bidez ezin dugu egiaztatu bazterketa-eskubidea baliatu nahi duzun telefono-zenbakiaren titularra zarela; horregatik, titulartasuna egiaztatzen duen dokumenturen bat ere bidali beharko diguzu, hala nola faktura bat edo zure operadorearen bezero-gunearen pantaila-irudi bat.\nTamaina: 83,5 Kb\nDeskargatu aurka egiteko eskubidearen inprimakia.


Coyolles - Wikipedia, entziklopedia askea.\nLargny-sur-Automne, Villers-Cotterêts, Autheuil-en-Valois, Bargny, Boursonne, Cuvergnon, Gondreville, Ivors, Ormoy-le-Davien, Thury-en-Valois, Vauciennes eta Vaumoise\n118 (%33) 226 (%63.1)\nCoyolles Frantziako udalerri bat da Aisne departamenduan dagoena, Frantzia Garaia eskualdean. 2013an 398 biztanle zituen.\n2007an udalerrian erroldatutako biztanleak 349 ziren. Familiak 85 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 27 seme-alabarik gabeko familiak ziren, 23 seme-alabarik gabeko bikoteak ziren eta 15 seme-alabak dituzten guraso-bakarreko familiak ziren.\n2007an 104 etxebizitza zeuden, 84 familiaren etxebizitza nagusia ziren, 12 bigarren erresidentzia ziren eta 8 hutsik zeuden. 102 etxeak ziren eta 1apartamentu bat zen. 84 etxebizitza nagusietatik 62 bere jabearen bizilekua ziren, 16 alokairuan okupaturik zeuden eta 6 doan lagata zeuden; 7 etxek bi gela zituzten, 9 etxek hiru zituzten, 22 etxek lau zituzten eta 46 etxek bost zituzten. 62 etxek euren parking plaza propioa zuten azpian. 31 etxetan ibilgailu bat zegoen eta 44 etxetan bat baino gehiago zituzten.\nCoyolles udalerriko biztanleria-piramidea 2009an .\n2007an lan egiteko adina zuten pertsonak 287 ziren, horien artean 216 aktiboak ziren eta 71 inaktiboak ziren. 216 pertsona aktiboetatik 202 lanean zeuden (156 gizon eta 46 emakume) eta 14 langabezian zeuden (5 gizon eta 9 emakume). 71 pertsona inaktiboetatik 12 erretiraturik zeuden, 12 ikasten zeuden eta 47 "bestelako inaktibo" gisa sailkaturik zeuden.\n2009an Coyolles udalerrian 90 unitate fiskal zeuden, 234 pertsonek osaturik. Pertsona bakoitzeko diru-sarrera fiskalaren mediana urteko 23.048 euro zen.\n2007an zeuden 6 komertzioetatik, 1 bestelako produktu industrialen fabrikazioko enpresa zen, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 2 higiezinen enpresak ziren eta 1 zerbitzu enpresa zen.\n2000. urtean Coyolles udalerrian 4 nekazaritza-ustiategi zeuden.\nVauciennes (0,8 km)\nBoursonne (3,6 km)\nIvors (4,2 km)\nVez (4,4 km)\nVaumoise (4,6 km)\nHaramont (5,1 km)\nÉméville (5,5 km)\nRussy-Bémont (5,8 km)


naiz: - Mediateca Resultado de búsqueda - Haurrek ere gozatua hartu dute sanferminetan\nHaurrek ere gozatua hartu dute sanferminetan\nSanferminak adin guztietarako lagunentzat aproposak direla esan ohi da eta gaurkoan txikienek festan ere ederki gozatzen dutela ikusi da Iruñean. Entzierroa eta kilikiak ez dira falta izan.\nErraldoiak prestatzen Iruñea kalejiran zeharkatu aurretik. (Raul BOGAJO/ARGAZKI PRESS)\nTxistulariek girotu dituzte karrikak. (Idoia ZABALETA/ARGAZKI PRESS)\n‘Caravinagre’ bere bikiarekin elkartu da Nafarroako hiriburuan. (Idoia ZABALETA/ARGAZKI PRESS)\nErraldoiekin dantzan kalejiran. (Idoia ZABALETA/ARGAZKI PRESS)\nZanpantzarrak ere ikusi ahal izan dira. (Iñigo URIZ/ARGAZKI PRESS)\nParetan gora eskalatzen jaigunean. (Iñigo URIZ/ARGAZKI PRESS)\nEstruendo Txiki txarangarekin bat egin dute beste batzuek. (Iñigo URIZ/ARGAZKI PRESS)\nSan Fermini kantari, entzierroa hasi aurreko erritualari jarraituz. (Iñigo URIZ/ARGAZKI PRESS)\nEntzierro txikia izan da eguneko hitzordu nagusienetakoa. (Iñigo URIZ/ARGAZKI PRESS)\nParte hartzaile ugari izan ditu entzierroak. (Iñigo URIZ/ARGAZKI PRESS)\nSanto Domingoko aldapan, korrika saioak zezenaren aurretik. (Iñigo URIZ/ARGAZKI PRESS)


Ostegunean bukatuko da COVID-19agatik ezarritako osasun larrialdia Araban, Bizkaian eta Gipuzkoan - Azpeitia - uztarria.eus\nOstegunean bukatuko da COVID-19agatik ezarritako osasun larrialdia Araban, Bizkaian eta Gipuzkoan\nIñigo Gaiton 2021-10-05 18:19\nLabi aholku batzordeko kideak, Urkulluren gaurko agerraldian. (Irekia)\nEtzitik aurrera neurri murriztaile gehienak bertan behera uztea erabaki du Labik, baina musukoaren erabilera arautzen duenak bere horretan jarraituko du momentuz.\nIñigo Urkullu Eusko Jaurlaritzako lehendakariak agerraldia egin du arratsaldean, pandemiaren kudeaketaren azken neurrien berri emateko. Labi aholku batzordeak gaurko bileran erabakitakoan oinarrituz, osasun larrialdi egoera “indargabetuta” geratzen dela azaldu du. Hala, ostegunetik aurrera “zaintza fasean” sartuko dira Araba, Bizkaia eta Gipuzkoa, lehendakariak nabarmendu duenez: “COVID-19ak osasun sisteman duen eraginak kritikoa izateari laga dio”.\nEgoera epidemiologikoak izan duen eboluzioari erreparatuta, koronabirusa gaixotasun “endemikoa” izatera pasatu dela azpimarratu du Urkulluk. Hori dela eta, hilabete luzez indarrean egon diren neurri murriztaile ia denak indargabetu egin dituzte, bat izan ezik: musukoren erabilerak derrigorrezkoa izaten jarraituko du toki itxietan. Aire zabalean ere erabili beharko da, distantzia gorde ezin den tokietan. Horrez gain, 5.000 lagunetik gora hartzeko gaitasuna duten toki itxietan, edukiera mugak %80 izaten jarraituko du.\nHala ere, aurrerantzean zuhurtasunez jokatzera deitu ditu lehendakariak herritarrak, birusaren “mehatxuek” hor jarraitzen dutela iritzita: “Orain arte ikusi den modura, birusaren joerak ezin dira aurreikusi. Mutazio berriak sor daitezke, eta zoritxarrez, txertoen defizita dago mundu mailan. Horren gain, oraindik ez dakigu txertoen babesaren iraupena zenbatekoa den”.\n“Etapa berria” ostegunetik aurrera\nOstegunean sartuko da indarrean osasun larrialdi egoerari amaiera emango dion dekretua. Datozen egunetan, gizarteak “etapa berria” hasiko duela azpimarratu du lehendakariak. Hori, hein handi batean, “txertaketari esker” lortu dela adierazi du: “Txertoa izan da pandemiari aurre egiteko erremintarik eraginkorrena”.\nSegidan, goraipatu jarri ditu Osakidetzak egindako lana eta euskal gizarteak txertatzeko erakutsitako jarrera: “Munduko herrialde garatuenen pareko erantzuna eman du Euskal Herriak, eta txertaketarekin egindakoa lorpen handia da”.\nEtapa berriari begira, Osasun Sailak izango dituen zenbait helburu ere aletu ditu. Besteak beste, ZIUen okupazioa 40 eritik behera mantentzeaz gain, saiatu nahi dute kasuen detekzioan eta jarraipenean efizientzia altua izaten.\nLehendakariarentzat, “itxaropenerako garaia” hasiko du jendarteak, pandemiaren aurkako “borroka zail, luze eta gogorraren” ondoren. Hitzartzearen amaieran, esker oneko hitzak izan ditu Labi aholku batzordeko kideentzat: “Hilabete hauetan guztietan, 34 bilera egin ditu Labik, eta 20 dekretu onartu dira”.


Eap - 3.6 bertsioa deskargatzeko eskura EUPL baimena-SARTU\n3.6 Bertsioa deskargatzeko eskura EUPL baimena-SARTU\nurriaren 11n 2017\n– Plataforma SARTU egoitza eta prozeduren kudeaketa elektronikoa - zerbitzuetako langileek ivapek herri administrazioetan dituen hizketakideekin eskura jartzen da, behar den hodei batean zerbitzu gisa edo azpiegituretan. instalagarri produktu gisa.\nSARTU da irtenbide horizontala osoa eta administrazio-espedienteak kudeatzeko aplikazio egoitza elektronikoa, administrazio-tresna eskaintzeko prozedurak eta egoitzaren edukiak –. SARTU Herritarrek Administrazioaren espedienteen - eskura dituzte HERRI-ADMINISTRAZIOAK behar duten zerbitzu gisa, hodei batean edo azpiegituretan. produktu gisa instalagarria.\nDaitezen norberaren azpiegiturak, iturburu-kodea SARTU EUPL banatzen da, eta, horrela, lizentzia ezarritako baldintzak errespetatuz bizkaian, deskarga eboluzionatu ahal duen erakundearen eta/edo egokitzea, hala behar izanez gero, berariazko beharrei erantzuteko irtenbide horizontala.\nDuela gutxi, eskura Irtenbidearen deskarga-eremua atari honetan administrazio Elektronikoa (EAP), iturburu-kodearekin, beste pack berri bat dagokion plataforma-en lizentziarekin EUPL. 1.1 v. 3.6 askatu zuten. Ugarirekin, 3.6 bertsioa sartu zuen nabarmenena, integrazioa funtzionaltasun-SARTU ordainketa tasen ordainketa telematikorako.\nBuruzko informazio gehiago irtenbide Sartu CTT du.


Beti ekaitzaren erdian - Kirola - Berria\nBeti ekaitzaren erdian\nLuis Sabalzak gaur hasiko du bigarren eta azken agintaldia Osasunako presidentetzan. Hamaika gorabehera izan ditu orain arte; urak baretzen saiatuko da hemendik aitzina.\nLuis Sabalza, artxiboko argazki batean. VILLAR LOPEZ / EFE\nLemazain ausarta denik ezin zaio ukatu Luis Sabalzari (Zangoza, Nafarroa, 1947). Izan ere, hondoratzen ari zen itsasontzi baten lema hartu zuen 2014an. Osasuna zurrunbiloaren erdian zegoen. Miguel Artxankok presidenteak dimititu ostean, argitara atera zen klubak ogasunarekin zuen alimaleko zorra. Ezinezkoa zen halako denboralearekin nabigatzea. Haatik, 2014ko azaroaren 27an klubaren zorraren berregituraketa onartu zuen Nafarroako Parlamentuak. Itsasoa harro zegoen oraindik; aitzitik, aingura kendu, eta olatu artean aurrera egiteko erronka onartu zuen Sabalzak. Kudeaketa batzordeko presidente izandako Javier Zabaleta ere ausartu zen, baina ezin izan zuen hautagaitza aurrera atera. Hala, Sabalza abenduaren 9an bihurtu zen presidente, orduan ere bozetatik pasatu behar izan gabe.\nGeroztik, zangozarrak makina bat ekaitzi egin behar izan die aurre; asko saihetsezinak, baina beste hainbat agintariak berak sorturikoak. Bazkideek eta hedabideek izaera kritikoz jarraitu dute zuzendaritzaren jarduna, klubaren iragan hurbila presente izanik. Bada, ez dira gutxi Sabalzak jaso behar izan dituen kritika gogorrak. Ondo kudeatu du klubaren egoera judizial latza; alde horretatik, ezin zaio ezer leporatu. Ustezko partida adosteen eta 2010etik 2013ra bitarte klubak ogasunari egindako iruzurraren auzietatik Osasuna onik irtetea lortu du, eta gauza handia da hori. Gainera, klubak osoki kitatu du ogasunarekin zeukan zorra, baina horretan zerikusi handirik ez du izan bere kudeaketak; bai, ordea, zorra berregituratzeko legeak eta 2015-16ko denboraldiko igoerak.\nEdonola, aurkia duen bezala, ifrentzua ere badu Sabalzaren jardunak. Izan ere, hanka sartze handiak eta mugimendu polemikoak egin ditu. Zalaparta sortu zuen kargura iritsi eta berehala, orain ere zeresan handia ematen ari den bermearen kontura. Orduan estatutuek ez zuten jasotzen aurreabala aurkezteko beharra; baldintza bakarra, behin presidente bihurtuta aurrekontuaren %15 bermatzea zen, kasu hartan, 1,7 milioi eurokoa. Printzipioz, Sabalzak bazuen abala, baina gauzak katramilatu egin ziren, Osasuna auzia deritzonaren eztanda tarteko. Hala, sei hilabeteko atzerapenarekin aurkeztu zuen bermea, behin gorritxoak Bigarren Mailan geldituko zirela berretsi zenean. Ondorioz, 30.000 euroko isuna jarri zioten klubari.\nSei teknikari hiru urtean\nGeroztik, boterean egonkortu ezinik jarraitu du Sabalzak. Bi gauza egotzi zaizkio bereziki: kirol esparruan harturiko norabide erratua eta gardentasun falta. Gorritxoek gorabehera handiak izan dituzte zelaian, eta egoerak sarri gainezka egin dio presidenteari. Gauzak gaizki izan direnean, bitan pentsatu gabe aldatu du teknikaria. Sei entrenatzaile izan ditu lehen agintaldian: Jan Urban, Jose Manuel Mateo, Enrique Martin Monreal, Joaquin Caparros, Petar Vasiljevic eta egungo teknikari Diego Martinez. Gehiegi, gauza onerako. Bereziki polemikoa izan zen Martin Monrealen kargugabetzea. Hark taldea galbidetik Lehen Mailara eraman zuen urte bakarrean, baina iaz berehala kendu zuten kargutik, 11. jardunaldiaren ostean. Hori gutxi balitz bezala, telefonoz eman zioten erabakiaren berri.\nHorretaz landa, fitxaketa kopurua ere oso ugaria izan da Sabalza agintera iritsi zenetik, 37 jokalari guztira. Gorritxoek okertua izan dute jopuntua: asko mugitu dira merkatuan, baina nekez asmatu dute. Sasoi honetara arte 26 jokalari ekarri dituzte Sabalzaren aroan, eta horietatik soilik bostek jarraitzen dute. Joan direnetatik, bada arrastoa utzi duenik; esaterako, Sergio Leonek. Alta, gehiago dira Iruñera etorri eta eragin oso urria izan duten jokalariak. Kantitateak ez du kalitatea ekarri, sasoi honetara arte bederen.\nTaxoaren badago harribitxirik, baina azkenaldian erabat lausotu da harrobiaren aldeko apustua. Martin Monreal joan zenetik, inor gutxiren konfiantza izan dute gazteek. Zale askoren arabera, unean uneko teknikariak harrobiaren alde egitera behartu beharko lituzke presidenteak. Aitzitik, Sabalzak ez du halakorik egin; kontrara, nahitaezko helburuak ezarri ditu. Adibidez, aurreko sasoian salbazioa derrigor lortu beharra zegoen, eta, orain, gauza bera pasatzen da igoerarekin. Berdin dio nola lortu. Jomugak dauka lehentasun osoa Sabalzarentzat, eta hori harrobiko gazteei erasaten ari zaie. Urte hasieran Taxoare 2017 proiektua aurkeztu zuen, haztegia garatzeko; hainbatentzat, ordea, paper bustia baino ez da.\nJada ez dago «nazkatuta»\nGardentasun aldetik, badu zer hobetua Sabalzak. Besteak beste, luzaroan ezkutuan gorde ditu Fran Canalen jarduna eta soldata. Canal 2015eko urrian heldu zen Osasunara, eta bere inguruan apenas eman zuen azalpenik Sabalzak. Canalek berehala piztu zuen mesfidantza bazkideen artean. Horiek presio egin diote presidenteari, eta, azkenean, gauzak aleka argituz joan behar izan da. 2016ko abenduan zuzendari nagusi gisa aurkeztu zuen Canal, eta adierazi 10.000 euroko hilabeteko soldata finkoa jasoko zuela. Horrek ez zuen bazkideen jakin-mina ase, eta sokari tira egiten jarraitu zuten. Horiek hala, bi urtean Canalek 470.000 euro jaso dituela iragarri berri du klubak.\nNolanahi, martxoan egin zuen eztanda azken agintaldiko ekaitzik bortitzenak. Orduan jakin zen Vasiljevici higiezinen negozio batean pilatutako zorrak kitatzen lagundu ziola Osasunak, Sabalzaren oniritziarekin. Diru kopuru bat aurreratu zion kirol zuzendari eta teknikari izandakoari eta, gainera, 2015etik aurrera enpresa baten bidez ordaindu zion soldata, serbiarrak bahiturak saihestu zitzan. Hori ezagutarazi eta gero, zaleek gogor egin zuten zuzendaritzaren kontra, eta martxoan bertan Sabalzak iragarri zuen ez zutela agintaldia amaituko. «Nazka-nazka» eginda zeudela adierazi zuen, eta bozetara deitu zuen.\nHainbat hilabetez izan zen bere asmoen berri eman gabe, baina, azkenean, bozetara aurkeztuko zela iragarri zuen urri hasieran. Hauteskunde batzordeak ez ditu onartu Victor Alvarez eta Juan Ramon Lafonen hautagaitzak, beraz, oraingoan ere hauteskunderik gabe iritsiko da agintera Sabalza. Fidel Medrano, Txuma Iso, Miguel Cuesta, Ignacio Yaniz eta Cesan Muniainekin batera osatuko du Osasunaren zuzendaritza. Egonkortasun instituzionala lortzen saiatuko da, baina ez du lan erraza izango. Mesederik ez dio egingo bozik egin ez izanak.


Taldeak - Hotel Conde Duque Bilbao\nBilatzen zaudeten esperientzia hori izan dezakezue taldean etortzen bazarete. Gure instalazioak edozein motatako taldeei eskaintzen diegu, instituzioak, kirol elkarteak, lagun taldeak… Laburbilduz, Bilbo eta Euskal Herria ezagutu nahi duten guztiek daukate lekua gure hotelean. Horretaz gain, galdu ezin dituzuen txoko guztiak ezagutzeko aukera izango duzue Bilboko gidari onenen eskutik, guk erraztuko dizkizuegu lekualdaketak, janaria, sarrerak eta abar. Beraz, behar duzuen guztia izango duzue Luxury Travel Guide global Award 2016 saria duen BASQUELANDING taldearen lankidetzari esker.\nHotelean, gela mota desberdin ugari ditugu eta nahi duzuen erregimen mota (gosaria + bazkaria + afaria, txangoetarako piknik-ak ere prestatzen ditugu aldez aurreko eskaera eginda). Bikoteentzat, ohe bakarreko edota bi oheetako gelak ditugu, gela handiak eta kanporako bistekin, baina baita gela merkeagoak ere.\nGainera, Bilboko eta inguruko herrietako punturik garrantzitsuenak dauzkagu aukeratuta Euskal Herritik ikusi beharreko guztia bisitatuta joan ahal izateko. Denborarik galdu nahi ez baduzu, BASQUELANDING-ekin zure egonaldiari probetxua aterako diozu\nEsaiguzue zenbat eguneko egonaldia daukazuen eta guztion artean bidaia gogoangarria prestatuko dugu.\n50. Urteurreneko eskaintzak


Helburuak betetzen badira, bi sistemak begi onez ikusten ditu Aretxabaletako EH Bilduk - Aretxabaleta - Goiena.eus\nJokin Bereziartua Lizarazu 2016-01-20 15:13\nDomekako herri galdeketara begira proposatzen diren bi sistemak, atez atekoa zein bosgarren edukiontzia, begi onez ikusten ditu EH Bilduk. Udaleko talde guztien artean bi sistemak derrigorrezkoak eta banakakoak izango direla adostu da eta gutxieneko birziklatze tasa %80tik gorakoa izatea. Horregatik, helburua lehenesten du EH Bilduk sistemaren gainetik.\nDomekako herri galdeketaren atarian atzo egindako prentsaurrekoan, Aretxabaletako EH Bilduk berretsi zuen %80tik gorako birziklatze tasekin jarraitzea dela bidea, hor dagoela euren iparra. Berretsi dute sistemaren gainetik emaitzak direla garrantzitsuena: "Hondakinak zabor bihurtzea onartezina da, kutsatzea kaltetzea baita, besteen eskubideak urratzea", adierazi zuen Xabier Igartua zinegotziak.\nUdaleko talde guztiek %80tik gora selektiboki biltzea jarri dute helburu eta aukeratzen den sistema aukeratzen dela, %70etik beherako emaitzak lortuko balira neurri zuzentzaileak hartuko lirateke. EH Bilduren arabera, gaur egun konprobatu da, Arrasateko ereduarekin besteak beste, sistema batek baino gehiagok lortu duela adostutako emaitzak ematea: "Ez dugu nahi helburuak eta bitartekoak nahastea. Bitartekoak ezberdinak izanda ere, sistema guztiek helburu bera izan behar dute. Gaur egun, zorionez, sistema batek baino gehiagok lortu du emaitza horiek ematea".\nOrain arte atez ateko sistemarekin lortutako %80tik gorako emaitzak direla-eta herritarrak zoriondu gura izan ditu koalizio ezkertiar eta abertzaleak: "Aretxabaletarrok etxeko lanak egin ditugu eta erraustegia beharrezkoa ez izatea lortu dugu". Gainera, bideo bat ere egin dute galdeketara begira dituzten mezu garrantzitsuenak aretxabaletarrei helarazteko. Domekan herritarrek Kurtzebarri ikastetxean eman ahalko dute botoa goizeko bederatzietatik arratsaldeko zortzietara.


Prentsaurrekoa egin dute azaroaren 24ko manifestazioa aurkezteko | Amnistia Ta Askatasuna\nPrentsaurrekoa egin dute azaroaren 24ko manifestazioa aurkezteko\nGudariak direlako, amnistia osoa! La, 2018/10/27 - 00:23 argitaratua\nHain zuzen ere horregatik aldarrikatzen dugu amnistia errepresaliatu politikoentzat: gudariak direlako. Abestiak dioen moduan, “ez dugu beldurrik, ez dugu lotsarik nor garen, zer garen aitortzeko”.\nSistema kapitalistak herrien suntsidura bilatzen du bere zerbitzura egongo den merkatu uniformea sortze aldera eta langileria esplotatzen duten monopolio handien mesedetan. Horretarako ezinbestekoa du bere sukurtsalen batasun uniformea izorratzen duen herri eta kultura ororen desagerpena, Euskal Herriaren kasuan sukurtsal horiek Frantziako eta Espainiako Estatuak direlarik.\nEtxebarrieta anaiak eta Argala ditugu abertzaletasun iraultzaileren teoriko nagusiak, eta hari horretatik tiraka finkatu izan ditu Euskal Nazio Askapenerako Mugimenduak Euskal Herriaren biziraupenerako eta bere langileriaren borrokarako grinaren oinarri nagusiak. Independentzia eta sozialismoa txanpon beraren bi aurpegiak dira, eta soilik biak uztartuz izango dira egingarriak.\nKartzelan, erbestean edo deportazioan daudenak Frantziako eta Espainiako Estatuei aurre egin zietelako daude bertan. Manifestariak, grebalariak eta herri mugimendua jipoitzen duten mertzenarioen aurka altxatu zirelako, euskararen aldeko borroka sustatu zutelako, elkartasunaren eta konpromisoaren eredu bihurtu zirelako, torturatzaileen zigorgabetasunaren kontra matxinatu zirelako, euskal kulturaren biziraupena borrokaren bidez baino ezin dela bermatu frogatu zutelako, langile borrokaren aldarrikapenak babestu zituztelako, eta ama lurra deuseztatzen duten proiektu txikitzaileen kontra jo zutelako. Horregatik, independentzia eta sozialismoaren alde aritzeagatik, daude preso, erbestean edo deportazioan.\nAmnistiaren aldarrikapenak errepresaliatu politikoen askatzearen aldeko baino askoz ere esanahi zabalagoa du. Amnistia zapalkuntza ororen amaieraren aldarrikapena da. Amnistia herri zapalduek inperioen aurka altxatzeko duten eskubidearen aldarrikapena da. Amnistia langileen izerdiaz eta kasu askotan odolaz baliatuta aberasten den patronalaren bota izorratzeko eskubidea da. Amnistia herria, pairatzen duen injustiziaren aurrean, otzan mantendu nahi duen bake burgesaren aurkako oihua da.\nHori dela eta, Amnistiaren Aldeko eta Errepresioaren Aurkako Mugimenduak Euskal Herriari egiten dio dei, datorren azaroaren 24an, Bilbon, 18:00etatik aurrera, 'Gudariak direlako, amnistia osoa!' lelopean burutuko den manifestazioan parte hartzeko. Jo ta ke amnistia, independentzia eta sozialismoa lortu arte!


Aiora Gojenolak Euskadiko Martxa Txapelketa irabazi du kadete mailan - Lea-Artibai eta Mutrikuko Hitza : Lea-Artibai eta Mutrikuko Hitza\nAiora Gojenolak Euskadiko Martxa Txapelketa irabazi du kadete mailan\nEmaitza ederrak lortu dituzte Tximista atletismo taldeko atletek asteburuan. Alde batetik, joan den zapatuan Portugaleten lehiatu zen III. Euskadiko Martxa Txapelketa irabazi zuen kadete mailan, Lekeitioko Tximista atletismo taldeko Aiora Gojenola Gorostolak. Azpitxapelduna, berriz, Saioa Telleria Egia Durango Kirol Taldeko atleta markina-xemeindarra izan zen.\nAiora Gojenola eta Saioa Telleria Portugaleteko martxan. Argazkia: Tximista\nAiora Gojenolak 31 minutu eta 54 segundotan bukatu zuen proba. “Kilometro bateko birak zituen zirkuituak eta Portugaleteko Bizkaia zubiaren azpian kokatuta zegoen zirkuitua, ibilbide polita benetan”, azaldu dute Tximista atletismo taldekoek. Telleriak, berriz, 32 minutu eta 31 segundotan amaitu zuen lasterketa. Bestalde, Markel Arano natxituarra Zafran (Badajoz) egon da Espainiako Kros Txapelketan. Basauriko Saiatu Javi Conde taldeagaz parte hartu zuen Aranok, norgehiagokan, eta taldeka lehen postua lortu zuten. Bakarka, natxituarrak 18. postua lortu zuen 13 minutu eta 45 segundo eginez.\nMarkel Arano Espainiako Txapelketan. Argazkia: Tximista\nDatorren asteburuan pista estaliko txapelketekin hasiko direla gazteak jakitera eman dute Tximistakoek.


José Ignacio Rodríguez, Fitness Digital: “Merkatua jarraitu behar dugu” - Ekonomiaren KZ\nJosé Ignacio Rodríguez, Fitness Digital: “Merkatua jarraitu behar dugu”\nFitnessDigital duela hamabost urte Gasteizen sortutako proiektu bat da, dagoeneko Europa hegoaldeko fitness sektoreko marketplace garrantzitsuenetako bat bilakatu dena. Garai hartan hasiberria zen salerosketa elektronikoaren bidez hasi zen lanean, ozta-ozta 400 erreferentziako portfolio batekin; gaur egun 5.000tik gora aukera eskaintzen ditu katalogoan, direla muskulazio-makinak, direla bizikleta estatikoak edo korritzeko zintak… Bere zerbitzu, kalitate, logistika eta, batez ere, espezializazioagatik, José Ignacio Rodríguezek sortutako ETE arabar hau nazioarteko erreferentea da fitness-aren industrian, urtean hamabost milioi euro inguruko fakturazioa dauka, 31 langile plantillan, presente dago 28 herrialdetan eta filial bat du Mexikon.\nKarga-bolumena faktore erabakigarria al da eCommerce-an?\nEsango nuke gaur egun dendako erreferentzia kopurua ez dela erabakigarria arrakasta izateko. Azken urteotan merkatua bi ildo nagusitan garatu da. Batetik, milaka erreferentzia dituzten marketplace handi bilakatutako dendak, eta bestetik, produktu eta zerbitzu askoz zainduagoa duten bertikalak, erreferentzia bakar bat izan dezaketenak. Bi aukerak izan daitezke bereizgarriak eta arrakastatsuak.\nDibertsifikazioa ote da hazten jarraitzeko hurrengo aukera?\nGure kasuan, argi dago kanalak dibertsifikatu ditugulako jarraitu ahal izan dugula hazten eta kategoria bakoitzean sakontzen. Bestalde, 30 salmenta-puntu fisiko irekita izateak, merkatu-aukera berriak emateaz gain, bezeroen premien inguruko ikuspegi berriak eta ikaskuntza berriak ere ematen dizkigu.\nFitness-erako arropa saltzea aukera bat da zuentzat?\nOraingoz ez daukagu asmorik bide horri ekiteko. Batetik, badakigu gure bezeroak eta makinak erosten dituztenak bat direla eta, beraz, sinergia handiak aurki genitzakeela dudarik gabe, baina bestalde, kategoria bateko eta besteko prozesuak oso desberdinak dira. Gainera, gaur egun fitness-erako arropa marka handietan eta moda eta arropa dendetan saltzen da.\nZenbat erabiltzailek erosten dute zuen web orrian?\nHamabost urteko ibilbide baten ostean (webgunea 2007ko maiatzaren 1ean ireki genuen), esan dezakegu 700.000tik gora bezerok jarri dutela euren konfiantza fitnessdigital atarian. Guretzat, horrexek ematen dio zentzua gure lan guztiari. Salmenten %65 atzerrian egiten dira.\nEspainia da gure merkatu garrantzitsuena (salmenten %40), baina orobat saltzen dugu Frantzian, Belgikan, Italian, Portugalen, Holandan eta, gutxiago bada ere, Alemanian eta Ingalaterran.\nJakinik zein zaila den gauzak erostea haztatu gabe… Zure ustez zein da kontsumitzaileak kontuan hartzen duen ezaugarria onlineko erosketa bat egitean, webgunearekiko konfiantza ala produktuaren kalitatea?\nOnlineko denda batek konfiantza transmititzeko duen gaitasuna funtsezkoa da modu osasuntsu eta organikoan hazteko. Baldin negozio-eredu baten oinarria bada une jakin batean zure lehiakideek ez dituzten produktuak edo prezioak eskaintzea, eredu horrek normalean “hanka laburragoak” izango ditu eta ez da arituko inbertitzen lehiakortasun-abantaila garrantzitsuak aurkitzeko eta bezeroaren esperientzia hobetzeko.\nZure ustez, hamabost urte hauetan zein izan da konpainiaren inflexio-puntua maila bat gorago igotzeko?\nEspezializazioa izan da gure inflexio-puntua, baina, bitxia bada ere, galdera honi erantzutean bururatzen zaidan lehen erantzuna kontrakoa da. Alegia, enpresa honen inflexio-puntua izan da konfiantza izatea gogoeta estrategiko bat egin behar izan dugun bakoitzean eta prozesu horretatik irtetea pentsatuz gehiago espezializatu behar dugula mailaz igo ahal izateko.\nZein izango da zuen bidea datozen urteetan?\nEspezializazioa kategoria batzuetan, aholkularitza, nazioartekotzea eta kanalak dibertsifikatzea izango dira datozen urteetarako gure norabideak.\nDenda fisiko gehiago esan nahi du horrek?\nSeguru baietz. Erronka handi bat daukagu oraindik: gure denda fisikoen negoziazioa nazioartekotzea eta zabalik ditugunak hobetzea.\nErronkez ari garenez… Zure ustez zein da konpainiaren etorkizuneko erronka handiena?\nGu bezalako fitness arloko espezialista batek beti izango du toki bat merkatuan, horregatik gure erronka izango da merkatuarekin batera mugitzea eta, ahal bada, aurrea hartzea. Retail munduan dabiltzan kontsumo-ohituren aldaketa sakonen erritmoarekin, erronka berdin zaila da guretzat nahiz edozein industriatako merkataritza-zaleentzat.\n← Bilbok txikizkako enpresei laguntzeko kudeatzaile bat jarri du abian\nBerankortasuna hazi egin da Estatuan, familiak zordunen % 55 izanik →


Irekia Eusko Jaurlaritza - Gobierno Vasco :: Eusko Jaurlaritzak Zabalganan hirugarren ikastetxea eraikitzea onartu du\nEusko Jaurlaritzak Zabalganan hirugarren…\nEusko Jaurlaritzako Hezkuntza, Hizkuntza Politika eta Kultura sailaren Azpiegitura Planaren Jarraipenerako Batzordeak atzo asteazkenez izan zuen bileran, baiezkoa eman zion Gasteizko Zabalgana auzoan hirugarren ikastetxea eraikitzeari (Haur eta Lehen Hezkuntzakoa). Auzo honek egun dituen beharren inguruko analisia egin ondoren hartu du erabaki hau Jaurlaritzak, baina batik bat, etorkizunerako auzune honetan aurreikusten den hazkundea aintzat hartuta.\nHezkuntza, Hizkuntza Politika eta Kultura Saileko ordezkariek bihar jakinaraziko dizkiete Zabalganako guraso elkarteei analisi honen xehetasunak, elkarte horietako kideekin izango duten bileran. Era berean, proiektu berri hau amaitu bitartean eta abian dauden beste biak burutu arte Sailak hartuko dituen behin-behineko neurriak ere helaraziko zaizkie biharko bileran.\nSail honek izan ditu dagoeneko Gasteizko Udalarekin harremanak, Zabalganako ikastetxe berria eraikiko den orubearen aukeraketaz eta lagapenaz aritzeko.\nAuzo honetan, erritmo onean eta aurreikusitako epeak beteaz, aurrera doaz Haur eta Lehen Hezkuntzako Mariturri ikastetxea eraikitzeko lanak. Era berean, aurki lizitatuko dira Bigarren Hezkuntzako Zabalgana Institutua eraikitzeko lanak ere. Institutu honen proiektua bertako hezkuntza komunitatearekin partekatu zen, onartua izan baino lehen.\nGasteizen, 2014ko abenduaren 18an


Karta ikusi Menua ikusi Ordutegia\nErreserbatu Karta ikusi Menua ikusi\nKaixo, askok ezagutzen nauzue. Fernando Canales naiz. 19 urtetan zehar Euskalduna Jauregiko jatetxea zuzendu nuen eta orain erronka berri baten aurrean nago non Sodexok san Mameseko sukalderako fitxatu nau. Nire filosofia ezagutzen duzue: produktua, zaporea eta azken baten, jatea gozatzea dela. Etxanobe jatetxean prestatu dugu bertoko taldea, zuen esperientzia ahalik eta onena izan dadin. Taldeko burua Sendoa Calvo da .\n#km0 #tradizioa #abangoardia\nAthletic bizkaitar guztien kluba da eta gure kartan bertokoak diren platerik garrantzitsuenak batu nahi izan ditugu. Besteak beste, antxoak , bakailaoa, legatza, txipiroiak… egunero aurki ditzakezunak gure menuan. Bizkaiko sukaldaritzako maisuak izan nituen irakasle; Genaro Pildain, Karmelo Gorozategi, Angel Lorente. Nik ondare hau jaso dut eta orain San Mamesen goza dezakezue.\nGure berri guztiak Istagram eta Facebookean eskuratu ditzakezu\nHemen azken albisteak aurki ditzakezu\nTaldearekin harremetan jartzeko, formularioa bete edo telefonoz.\nHasiera Menua Karta Erreserbatu Albisteak Oparitu Showcooking Kurtsoak Kontaktoa Hizkuntzak


DOAKO ALEA - ALE KOPURUA: 4.200 - GURE UDALAREN INFORMAZIOA - 14. URTEA - ABENDUA 2016 - 201. ZK.\nLaburki Gabonetako zuhaitz bizidunen bilketa Gabonen ostean, familia askok ez dakite zer egin euren Gabonetako zuhaitz bizidunarekin. Zure kasua bada, Ingurumen Arloak horiek biltzeko gunea jarriko du zuhaitzak birziklatze aldera. Udaletxean utzi ahal izango dira urtarrilaren 16ra arte. Informazio gehiago ezagutu nahi baduzu 946800000 telefonozenbakira deitu dezakezu eta Gorkaz galdetu.\nUGP ETA GABONETAK Umeen Gabonetako Parkea\nBalmaDendak 42 mahaierdiko enkargatu ditu saltokiak BalmasedActivara sartzeko. Balmasedako langabetuen elkarte honetan egurrarekin lan egin duten pertsona asko daude eta horri esker oso produktu berezia aurkeztu ahal izan da: bazkideek landutako eta egur birziklatuarekin egindako loreontzi funtzionala. Mahaierdikoa osatzeko ziklamen gorri bat eta iratze bat jarri dira.\nGabonak heldu dira. Urteko egun hauetan haurrak dira protagonista nagusiak, eta datozen egunetarako programatu diren jarduera asko eurentzat zuzenduta daude bereziki. Umeen Gabonetako Parkea urtarrilaren 2an, 3an, 4an, 7an eta 8an zabalduko da. Udal-pilotalekuan izango da eta goizez (11:30etik 14:00etara) eta arratsaldez (17:00etatik 20:00etara) egongo da irekita. Jaien azken egunean, arratsaldez, txokolate-jana eta pailazoak egongo dira, eta glutenik gabeko gailetak jateko aukera ere izango da. Aurreko edizioetan bezala, denetarik izango dugu: tailerrak, familia osoarentzako kirol-jokoak, zezen mekanikoa, puzgarriak, Wii kontsola, ohe elastikoak, etxeko txikienentzako psikomotrizitate espazioa, ludoteka, eskulanak eta adin guztietako haurrentzako jarduera pilo bat.\nGabonetako zuhaitzak saltokientzat\nGabonetako mahaierdikoen lehiaketa eta erakusketa\nAurreko urteetan bezala, Balmasedako Udalak saltokien titularren esku jartzen ditu Gabonetako zuhaitzak. Zuhaitz horiek lokalen sarreretan kokatzen dira, kalean bertan, merkataritza-espazioak mugatzeko, oinezkoak erakartzeko eta establezimenduetan sartzera gonbidatzeko. Espazioek gai zehatz bat izatea faktore giltzarria da erosketak dinamizatzerakoan, bereziki Gabonetako kanpainan. Zuhaitzak aldi baterako lagatzen dira; hartzen dituzten pertsonen konpromiso bakarra da zuhaitzak baldintza onetan itzultzea eta saltokiaren barruan gordetzea establezimendua jendearentzat itxita dagoenean. Zuhaitzak eskatzeko, 946801002 zenbakira deitu dezakezue edo posta elektroniko bat bidali helbide honetara: odc@balmaseda.eus (Mirenla). Bestalde, joan den abenduaren 8an, hiribilduan Gabonetako argiztapena piztu zen.\nAECC elkarteak Gabonetako mahaierdikoen lehiaketaren beste edizio bat antolatuko du, Gabonak ospatzeko. Ohi bezala, izen-ematea doakoa da, eta mahaierdiko bakoitza egiteko erabiltzen diren materialek gehienez ere 18 euroko balioa izan beharko dute. Gogoratu gorostiak erabiliz gero, mehaierdikoak deskalifikatu egingo direla. Parte-hartzea erabakitzen baduzu, kontuan hartu izena emateko bi egun daudela: abenduaren 15ean, 18:00etatik 20:00etara, eta abenduaren 16an, 11:00etatik 13:30era eta 16:00etatik 17:00etara, Klaret Antzokian. Epaimahaiaren erabakia abenduaren 16an emango da jakitera 19:30ean, eta sariak Klaret Antzokian bertan emango dira 20:15ean. Jarduerari amaiera emateko, Ana Suรกrezen haurrek Gabonkantak abestuko dituzte sari-banaketaren ostean. Gabonetako mahaierdikoak antzokian jarriko dira ikusgai abenduaren 16tik 18ra.\nGabonetako apainketa saltokietan\nGabonetako kontzertua Aurtengoan, Kolitza abesbatzak Gabonetako kontzertu tradizionala eskainiko du abenduaren 17an. Kolitza abesbatzaz gain, Azkoaga bandak eta Kolitza Gazte abesbatzak ere parte hartuko dute. 20:15ean izango da San Severino parrokian. Egun hauetako espirituan bete-betean sartzeko modurik onena.\nGo!azen Abenduaren 23an, gazteentzako eta ez hain gazteentzako Go!azen musikala eskainiko du Glu Gluk Klaret Antzokian. Uda heldu da eta Basakabik ateak ireki ditu. Gazteak ilusioz beteta heldu dira, abestu, dantzatu eta primeran pasatzeko gogoarekin. Baina Zuzenek ez ditu gauzak erraz jarriko bere arau eta debekuekin. Hala eta guztiz ere, Elene eta Haizea bikiak maitemindu egingo dira. Baina arazo bat dago, izan ere, Mikelekin, udalekuko langileetako batekin, maiteminduko dira biak.\nMusikal honetaz zuzenean gozatzeko hitzordua 18:30ean izango da, eta 4 euroko prezioa izango du.\nOlentzero Balmasedan Olentzerok ere gure jaietan parte hartu nahi du eta, ohi bezala, ez da faltako abenduaren 24an haur guztiekin daukan hitzordura. 18ak aldera aurkitu ahal izango dugu bere lagun magikoekin batera Hedegile eta Martin Mendia kaleetan; ordu erdi geroago San Severino plazan izango da haur guztiekin egoteko.\nHator magiara Hator magiara adin guztientzako magia-ikuskizuna da. Bertan, umorea eta parte-hartzea elementu oso garrantzitsuak dira. Magia ikusi, egin eta zure burua harritu nahi baldin baduzu, hauxe da zure aukera. Tor magoak gauza mordoa erakutsiko dizkizu abenduaren 26an, 18:00etatik aurrera, Klaret Antzokian. Sarrera bakarra egongo da adin guztientzat, eta 4 euro balioko du.\nMari Kixkur neskatxa bihurri eta alaia da, eta urre koloreko hile kizkurra dauka. Igande batean, gurasoekin haserretuko da bere eguneroko irakurri dutelakoan, hala, euren agindua desobeditu eta basoan sartuko da. Basoan hiru hartzen etxea aurkitu eta bertan igaroko du eguna, bere etxea izango balitz bezala. Baina hartzak etxera bueltatzen direnean, etxea hankaz gora dagoela eta ustekabeko gonbidatu bat daukatela ikusiko dute. XIX. mendeko ipuin klasiko hori taularatuko du Glu Glu antzerki-taldeak, ikuskizuna musika, dantza, komedia eta antzerki-joko askorekin nahasiz, ikusle guztiek goza dezaten. Ez ezazu galdu. Abenduaren 28an izango da, 18:00etan, Klaret Antzokian. Sarrera guztiek 4 euroko prezio bakarra izango dute.\nKondaira baten truke Abenduaren 30ean, Patata Tropikala konpainiak iratxoek urtero ospatzen duten Naturaren Jaiaz gozatzera gonbidatuko gaitu. Kondaira baten truke antzerki-lan honekin etxeko txikiek primeran pasatuko dute naturaren legeak eta errespetuaren eta partekatzearen balioak ezagutuz. Kolorea, irudimena eta umorea barra-barra. 18:00etan izango da, Klaret Antzokian. Sarrera bakarra: 4 euro.\nErrege Magoen desfilea Errege Magoek ere ez diote euren hitzorduari huts egingo. Urtarrilaren 5ean, ekialdetik helduko dira haur guztiei harrera egiteko eta Gabon hauetako euren gurariak zeintzuk diren jakiteko. Erregeak 18:00ak aldera iritsiko dira San Severino plazara, Enkarterri etorbidetik eta Alde Zaharretik beren karrozetan desfilatu ostean.\nGabonetako saskien zozketa Balmasedako I. Azoka Kulturala Abenduan, Balmasedako Azoka Kulturalaren lehenengo edizioa egingo da, Udalak eta Alboanek antolatuta. Done Joane plaza aukeratu dute ekitaldia egiteko, hori baita gure hiribilduko jarduera kulturalaren gunerik garrantzitsuena. Egitaraua ostegunetik, abenduaren 15etik, igandera, abenduaren28ra, bitartean garatuko da. Antolatzaileek Euskal Herri osoko euskal kultura hurbildu nahi izan dute, bereziki, gure eskualdekoa. Horretarako, gustu eta adin guztientzako jarduerak egongo dira. Igandean, Berbalagun ekimena izango da protagonista, eta hainbat artistaren presentziaz gozatzeko aukera izango dugu, besteak beste Inma Roiz, Garilak 26 eta Alberto IĂąurrategi. Osteguna, abenduak 15 19:00: Aurkezpena. Kultur Etxean. 19:00: Josu GĂłmezen, Nepalen lasterketa liburuaren egilearen, hitzaldia. Kultur Etxean. 20:00: Batukada kaleetan zehar. Ostirala, abenduak 16 19:00: Jon Arretxeren hitzaldia: Nobela beltzeko hiriak. Kultur Etxean. 20:30: Gabonetako mahaierdikoen lehiaketaren sari-banaketa eta Gabon-kantak Ana Suarezen ikasleekin. AECCk antolatua. Klaret Antzokian. Larunbata, abenduak 17 11:00: Umeentzako tailerrak. Done Joaneko karpan. 11:30: Trueba Zentroaren hitzaldia: Zer da Enkarterri? Kultur Etxean. 12:30: Inma Roiz idazlearen Oro verde liburuaren aurkezpena. Kultur Etxean. 13:30: Musika zuzenean Garilak 26 taldearekin. Done Joaneko karpan. 13:30: Marbi garagardo-dastatzea. Done Joaneko karpan. 17:00: Ipuin kontalaria. Done Joaneko karpan. 18:00: Umeentzako tailerrak. Done Joaneko karpan. 19:00: Alberto IĂąurrategiren hitzaldia Porrota-ri buruz. Klaret Antzokian. Igandea, abenduak 18 11:00: Enkarterriko euskaldunen V. topaketa. Berbalagunek antolatuta 11:00: Bisita gidatua Balmasedan barrena, Berbalagunek antolatuta. 13:00: Aizkolariak. Done Joaneko karpan. 13:30: Gazta eta Egia Enea txakolin-dastatzea. Done Joaneko karpan. 13.30: Txakolinaren historia Balmasedan. Done Joaneko karpan. 13:30: Trikitixa. Done Joaneko karpan. 15:00: Azokaren amaiera.\nUdaleko Gizarte Ekintza Arloak Gabonetako 50 saski eman ditu aurten dohaintzan. Horiek Jubilatuen Elkarteko bazkideen artean zozketatuko dira. Ekitaldia datorren abenduaren 20an izango da, udal-pilotalekuan, 17:00etan. Saskiak jasotzeko ezinbestekoa izango da ordainketak egunean dituzula ziurtatzen duen bazkidetxartela aurkeztea.\nSakelako egutegia Hurrengo egunetan udalak 2017. urteko egutegia duten sakelako triptikoak banatuko ditu. Horietan, ohikoa den bezala, hiribilduko garraio publikoetako ordutegiak ageriko dira, bai eta hainbat telefono zenbaki interesgarri ere.\nEuskarazko Produktuen Katalogoa Kontuan izanik urteko garai hau aukera bikaina dela euskarazko liburuak, musika eta bideoak erosi nahiz oparitzeko, aurten ere Euskarazko Produktuen Katalogoaren beste edizio bat eman dute argitara. Paperezko edizioak zein edizio digitalak berritasun ugari dituzte aurten. Katalogoa. eus webgunean ikusi ditzakezu. Webgunea etengabe berritzen dute eta gero eta produktu gehiago dauzka. Gainera, katalogoa paperean ere argitaratu dute. Produktuak hautatzerakoan berritasuna, egokitasuna eta kalitatea izan dituzte oinarri. Aurten bi azal presatu dituzte: bata 12 eta 16 urte bitarteko gazteei zuzenduta eta bestea 0 eta 12 urte bitarteko umeei eta gurasoei.\nLaburki Mari Dapena, lerro artean Joan den azaroaren 16an, Mari Dapena. Lerro artean izeneko erakusketa inauguratu zen Bilboko Hurtado de Amezaga kaleko 6.ean dagoen Bizkaiko Batzar Nagusien Erakusketa Gelan. Balmasedako artistak marraztutako lanean oinarrituta dagoen erakusketak ehun marrazki baino gehiago eta hainbat grabatu biltzen ditu. Bai erakusketa hau bai Enkarterrietako Museoan dagoen Mari Dapena. Artista baten konpromisoa erakusketa urtarrilaren 8ra arte egongo dira ikusgai.\nIrakurzaletasuna sustatzea umeentzat Irakurtzeak handiago egiten gaituelako, Udal Liburutegiak Eusko Jaurlaritzaren laguntzarekin ekintza bat antolatu du; etorri zaitez eta ondo pasatu irakurzaletasuna sustatzeko 4 eta 10 urte bitarteko umeentzat egingo dugun ekintzan. Jarduera hau doakoa da, eta azken saioak larunbatetan, abenduaren 17an eta urtarrilaren 14an, egingo dira, 11:30etik 13:30era.\nZINEMA KLARET ANTZOKIAN HASTA EL ÚLTIMO HOMBRE Abenduak 17, 22:30ean. Abenduak 18 eta 19, 19:30ean. Generoa: Akzioa, drama, thrillerra/ Zuzendaritza eta gidoia: Walter Hill/ Interpretazioa: Bruce Willis, Christopher Walken, Bruce Dern, William Sanderson, Alexandra Powers, David Patrick Kelly/ 1931. urtea. Jericóra (Texas), erdi mamua den mendebaldeko herrira, Chicagoko gangsterrak baino ez dira heltzen. Ezezagun misteriotsu bat heltzen da, gaua igarotzeko leku baten bila. Bere buruari Smith esaten dio. Ospe arriskutsua hartuko du eta etsaiak diren bi banden arteko borrokan nahasita ikusiko du bere burua, eta bien menpe geratuko da. Segurtasuna dela-eta, 10 urtetik beherako haurrak 18 urtetik gorako pertsona batekin soilik sartu ahalko\nVAIANA Abenduak 27 eta 29, 18:00etan. Generoa: animazioa, abentura, komedia/ Zuzendaritza: Ron Clements eta Jon Musker/ Gidoia: Jared Bush, Ron Clements, John Musker, Pamela Ribon, Taika Waititi / Ikusle guztientzat. Istorio hau Ozeaniako antzinako irletan gertatzen da. Vaiana nerabe ausart bat da eta ezinezkoa dirudien misio bati ekingo dio, bere arbasoek hasitako bilaketa bat burutzeko asmoarekin. oan rogramazi OHARRA: P e. zk egin daite aldaketak\ndira udal zentroetan eta egonaldi osoan pertsona horren erantzunkizun eta ardurapean izango dira.\nKeinu-hizkuntza ikastaroa Ikasteko teknikei buruzko Urtarrilaren 9tik ekainaren 12ra, Balmasedako Gazte- tailerra ria Zerbitzuak (BalmaZ) keinu-hizkuntza ikasteko 140 orduko oinarrizko ikastaro bat eskainiko du. Tailer hori homologatuta dago (A1 eta A2), eta astelehen, astearte eta asteazkenetan eskainiko da, 20:00etatik 22:00etara. Gure hiribilduan erroldatuta dauden gazteentzako prezioa 175 eurokoa da. Informazio gehiago jaso nahi baduzu, hurbil zaitez Pío Bermejillo kaleko19. zenbakian dagoen Gazteria Bulegora.\nErronk@rterri 2016 Rodet Villa-ri buruzko erakusketa Rodet Villa artista balmasedarraren estudioak berriz zabalduko dizkio ateak jendeari abenduko egun batzuetan, hain zuzen, 27tik 30era (biak barne). Oraingoan, ateak zabaltzeko egunetan marrazkiak eta poesiak egongo dira erakusketa ezagunean. Erakusketa ikusgai izango da 11:30etik 14:30era eta 16:30etik 20:00etara. Gogoratu ezazu, Villaren estudioa San Severino plazako 8. Zenbakian dago.\nEuskararen Nazioarteko Egunean, abenduaren 3an, ezagutu genuen Erronk@rterriko irabazlearen izena, Interneti eta euskarari buruzko sareko ginkana. Haimar Allende izan da irabazlea eta multiabenturako jarduera bat irabazi du. Zorionak Haimar!\nBalmaZek ikasteko teknikei buruzko tailer bat antolatuko du DBHko ikasleentzat. Abenduaren 26an, 27an eta 28an izango da, 10:00etatik 12:00etara, Emakumearen Etxean. Hiru saio horietan, eskola-emaitzak hobetzeko funtsezkoak iruditzen zaizkigun alderdiak landuko ditugu: motibazio eta autoestimuari buruzko ariketak, azpimarratzeko, eskemak eta laburpenak egiteko teknikak, gaiaren arabera ikasteko modu egokia, etab. Eman izena Gazteria Zerbitzuan.\nAEK: Euskara eskolak eta 20. KORRIKA Enkarterriko AEK Euskaltegian abenduaren 3an Euskararen eguna ospatu zuten, baina gainontzeko egunetan ere euskaraz egitera animatzen gaituzte. Hori dela eta, Balmasedan, zein Enkarterriko beste herri batzuetan,hainbat euskara eskola eskaintzen dituzte: aurrez aurreko taldeak, autoikaskuntza, mailak egiaztatzeko ikastaroak, on-line eskaintza, etab. maila guztietan. Eskolak Balmasedako Lan-Eskolan eta KulturEtxean izaten dira, goizez zein arratsaldez. Horretaz gain, 2017an 20. Korrika izango dugula jakinarazi nahi dizuegu. Martxoaren 30ean Otxandion hasiko da eta apirilaren 9an Iruñean bukatu eta Balmasedatik apirilaren 6an pasako da. Laster informazio gehiago zabalduko dugu.\nHaurrek ere erabakitzen dute: Haurren Hirien Sarea\nHaurren Hirien Sarearen proiektua cittĂ dei Bambini lanean inspiratuta dago, Francesco Tonucci psikopedagogo italiarrak sortutakoa. Proposamena haurrak hiri inklusiboago bat diseinatzeko parametro gisa barne hartu nahi dituzten udalerrien sare bat sortzean datza, erabakiak hartzeko prozesuetan parte har dezaten sustatuz. Balmasedak, beste 11 euskal udalekin batera, ekimen horrekin bat egin du; ekimenean, udalerri bakoitzean bi ekintza zehatz abiarazteko proposatzen da. Batetik,\nHaurtzaroaren Kontseilua sortzea; hori alkatetzaren organo aholkularia izango da haurrak ukitzen dituzten kontuetan. Bestetik, Eskolara Lagunekin edo Camino Escolar izeneko proiektua abiaraztea; horren bidez, beharrezko baldintzak bermatu nahi dira haurrek eskolarako bidea modu autonomoan egin ahal izateko, heldurik gabe. Haurren Hirien Sareko kide izateko, udalerriek bi ekintza horietako bat burutu behar dute gutxienez. Gure hiribilduaren kasuan, erabaki da bi proiektuak abiaraztea.\nEkimen horren parte gisa, azaroaren 17an eta 18an, Bilbon UmHerri topagunearen hirugarren edizioa ospatu zen; jardunaldi horietan haurren begirada kolektiboa denaren diseinuan eta kudeaketan nola sartu aztertu zen. Topagune horretan, hiru premisa hauetan oinarritutako esperientzia eta ikuspegi desberdinak partekatu ahal izan ziren: haurrek eskubideak dituzte; gauza dira eta hiri inklusiboago eta onberagoa lortzeko behar ditugu.\nINMIGRAZIOA Migratzaileen Eguna ospatzeko Kulturarteko tailerrak batukada Ostegunean, abenduaren 15ean, Balmasedako kaleak animatzeko batukada bat egingo da pintxo-potean, eta txilibituak banatuko dira. Abenduaren 18an ospatzen den Migratzailearen Nazioarteko Eguna dela eta antolatu den sentsibilizazioekintza bat da.\nZaintzailea zaintzeko tailerra\nGaixo dauden pertsonak edo behar bereziak dituztenak zaintzen baldin badituzu, zaintzaileak zaintzeko tailer berri honetan parte hartzeko gonbidapena luzatzen dizugu. Abenduaren 19an izango da, 11:00etatik 13:00etara, ElkarWork Gunean. Beharrezkoa da aurretik izena ematea. Horretarako, jo ezazu Emakumearen Etxera edo Udaleko Bulego Orokorretara.\nImmigrazio Arloak kulturarteko tailer batzuk antolatu ditu umeentzat, Emakumearen Etxean egingo direnak. -Kulturarteko apainketak: abenduaren 26an 4 eta 6 urte bitarteko umeentzat, 11:00etatik 12:30era. Abenduaren 27an berriz ere egingo da 7 eta 10 urte bitarteko umeentzat, ordutegi berean. -Munduko sukaldeak: urtarrilaren 3an, 3 eta 5 urte bitarteko umeentzat. Urtarrilaren 4an, 6 eta 8 urte bitarteko umeentzat eta hurrengo egunean 9 eta 10 urte bitarteko umeentzat. 11:00etatik 12:30era hiru egunetan.\nAsko dira emakumeenganako indarkeria, funtsean, immigrazioari lotutako fenomeno bat dela uste dutenak. Immigranteek matxismoa euren herrialdeetatik â€œekartzenâ€? dutela pentsatzen dute askok, gizarte tradizionalagoetatik datozelako, eta bertako garapen normatiboa, ekonomikoa eta soziala txikiagoa delako. Baina generoen arteko desberdintasuna planeta osoko errealitate globala da. Gizarte, talde sozial, adin eta testuinguru guztiei eragiten die eta hainbat dimentsio ditu: soziala zein ekonomikoa, erlijiosoa edo politikoa. Horrez gain, testuinguru sozialak funtsezkoak dira mendekotasunaren eta indarkeriaren adierazpenak zehazteko orduan. Estatuan tratu txarrak jasaten dituzten emakumeen % 30 inguru immigranteak dira. Ehuneko hori antzekoa da genero indarkeriaren ondorioz azken urteotan hil diren emakume atzerritarren kasuan. Muturreko egoerek, bakardadeak, deserrotzeak eta kultura patriarkal errotuagoak indarkeria matxista emakume immigranteekin grinatzea dakarte; ondorioz, herrialdeko biztanleria osoari dagokionez gehiegi ordezkatuta daude. Bestalde, migrazio-prozesuaren ondorioz, askotan, emakume immigranteek bertako emakumeek baino zailtasun gehiago izaten dituzte indarkeria-egoeretatik ateratzeko, bai eta inguruabar mota hauetarako existitzen diren lege-baliabideak eta baliabide psikosozialak eskuratzeko ere. Tamalez, genero-indarkeriak ez du klase sozialik, nazionalitaterik, jatorririk edo fenotiporik ezagutzen. Eredu patriarkalean oinarritzen diren gizarte guztietan dagoen gaitza da. Gogoratu: indarkeria matxistak beti ohartarazten du. Tratu txarren lehenengo zantzua atzeman bezain laster deitu zenbaki hauetara: 016 edo 900 840 111.\nLaburki WhatsApp bidez abisuak jasotzeko zerbitzua Ez al duzu ezagutzen WhatsApp bidez abisuak jasotzeko udalaren zerbitzua? Informatzeko bide bat da. Horren bidez, zerbitzuan alta eman duten pertsona guztiek kultura eta kirol jarduerei, zirkulazioari eta bestelako gorabeherei buruzko informazioa jasotzen dute astero. Zerbitzua eskuratu nahi baduzu, gorde 688717384 telefono-zenbakia zure mugikorrean eta bidali Whatsappeko mezu bat zenbaki horretara “alta” testuarekin. Bide batez, gogorarazi nahi dugu zerbitzu horrek soilik informazioa jasotzeko balio duela. Gorabeheraren bat igarriz gero (matxura, akatsa, kaltea etab.), beste bitarteko batzuen bidez jakinarazi behar zaio udalari, telefonoz edo KaleZaindu tresna berria erabiliz, hain zuzen ere.\nMasaje linfatikoa Urtarrilaren 19an, masaje linfatikoko saioak eskainiko dira Emakumearen Etxean, goizeko ordutegian. Interesdunek hitzordua eska dezakete 946103099 telefono-zenbakian. Saio horiek Berdintasun Zinegotzigoak neurri batean diruz lagunduko ditu, eta 3 euroko prezioa izango dute.\nDoako aholkularitza juridikoaren ordutegia Emakumearen etxean eskaintzen diren aholkularitza juridikoaren hurrengo doako saioak egun hauetan egingo dira: - Abenduaren 19an eta urtarrilaren 9an eta 23an: 09:30etik 12:30era. -Urtarrilaren 16an eta 30ean: 16:30etik 19:30era. Aurretik hitzordua zehaztea ezinbestekoa dela gogorarazten dizuegu. Horretarako, deitu 946103099 telefono-zenbakira edo hurbil zaitez Emakumearen Etxera.\nProtesta egiteko kontzentrazioa Jarduera anitz eta askotarikoak egin dira azaroaren 25aren inguruan, Indarkeria Matxistaren Kontrako Nazioarteko Eguna. Jarduera horiek helburu dute berdintasunean kontzientziatzea, matxismoaren ondoriozko erailketak eta tratu txarrak berriz gertatu ez daitezen. Berdintasuna Arloak urte osoan egiten du kontzientziazioa, baina egun horretan ikusgarritasun handiagoa lortzen du beste gizarteeragile askok ere parte hartzen baitute, hala nola elkarteek eta ikastetxeek; horiek kalera irten, eta hauxe aldarrikatzen dute: Nahiko da!\nJarduera anitz izan ditugu aste horretan: tailerrak, ipuin-kontalariak, bideo-forumak, hitzaldiak…San Severino plazan elkartu gara beste behin, gizartearen gaitz horren aurkako protesta egiteko. Bertan, puntu lila banatu dute norberak bat egin dezan borroka horrekin, isilean. Nabarmendu beharra dago Balmasedako BHIk azaroaren 25ean egin zuen giza katea. Ekitaldiaren amaieran, ikasleek eurek egindako manifestua irakurri zuten. Horrela, zentrotik at eraman zuten gizarte osoaren borroka horrekiko konpromisoa. Ekintza\nBalmaseando.eus Azaroaren 29an, Balmaseando. eus udal-blog berria aurkeztu zitzaien herritarrei. Egun hartatik parte hartu dezakete blogean, ataletan idatziz, materialak bidaliz – bideoak, podcastak, argazkia, etab.− nahiz agendan jardueren berri emanez. Horretarako, sartu zaitez “Nola hartu parte?” atalean eta bete ezazu “Hemen kolaboratu” izeneko formularioa nahi duzuna bidaltzeko. Bestalde, blogeko harpidedun egin zaitezke blogaren goialdeko fitxaren bitartez. Harpidetza egiten baduzu, hilabetean jorratu diren gai guztien laburpena jasoko duzu. Informazio interesgarririk baduzu eta argitara eman nahi baduzu, edo zure elkarteari eta horren jarduerei buruz aritu nahi bazara, hemen duzu aukera. Animatu zaitez eta Balmaseda ezazu.\nhorri buruzko zehaztasunak ezagutu nahi badituzu, gure bloga kontsultatu dezakezu: Balmaseando.eus (“Siente Balmaseda” atala). Halaber, aurreko urteetan bezala, Tratu Onen Tailerrak Berdintasunean Hezteko izeneko tailerrak egin dira ikastetxeetan. Gainera, Lehen Hezkuntzako ikasleei motxilak eman zaizkie “Somos Iguales. Berdinak Gara” leloarekin; DBH eta Batxilerreko ikasleei, berriz, zapiak, “Eraso sexistarik Ez. No es No” leloarekin.\nEmakumearen Etxeko ikastaro berriak Berdintasun Sailak ikastaro berriak eskaini nahi ditu 2017ko lehenengo hiruhilekorako. Mugi zaitez; izan ere, plazak mugatuak dira eta eskolak urtarrilaren hasieran hasiko dira. -Tai-xia: astearte eta ostegunetan emango da, 17:00etatik 18:00etara, urtarrilaren 10etik martxoaren 30era. Prezioa: 30 euro hiruhilekoa. -Emakumeentzako defentsa pertsonala: ostiraletan 18:00etatik 19:30era. Urtarrilaren 13an hasi eta martxoaren 10ean amaituko da. Ikastaroa doakoa da, Berdintasun Sailak diruz laguntzen duelako. -Adimen aktiboa: ostiraletan, urtarrilaren 13an, 20an eta 27an eta otsailaren 3an, 11:30etik 12:30era. Ikastaro hau ere diruz lagunduta dago. -Txiki-Chef: ostiraletan 17:00etatik 18:30era. Otsailean, 4 eta 6 urte bitarteko haurrentzako izango da; martxoan, aldiz, 7 eta 11 urte bitartekoentzat. Diruz lagundutako ikastaroa.\nPlanetarengan duzun eragina murriztu nahi duzu? Actívate + Bizkaiko Foru Aldundiaren ekimen bat da herritarren parte-hartzea sustatzeko ingurumen-iraunkortasunaren alde. Ekimen hori Garbiker Sozietate Publikoarekin, Eusko Jaurlaritzarekin, Bilbao Bizkaia Ur-partzuergoarekin, Bizkaiko Garraiobideen Partzuergoarekin, Metro Bilbaorekin, Eroski Taldearekin eta “La Caixa” gizarte-lanarekin elkarlanean garatu da. Ekintza Globaleko Planean oinarritzen da, Nazio Batuek babestutako nazioarteko programa bat. Programa hori ikuspegi baikorrean, ideia sinpleetan eta ekintza praktikoetan oinarritzen da, pertsonen ohiturak aldatzeko helburuarekin. Eraginkortasuna hobetu nahi da baliabideen erabileran eta planetarenganako eragin negatiboa murriztu, aldi berean etxeko eta tokiko ekonomia sustatuz. Ikastetxeei dagokienez, guztira, 16 ikastetxe energia-modulua garatzen ari dira, besteak beste, Zubi-Zaharra, HLBHIP. Helburua da ikastetxe bakoitzaren energia-kontsumoa % 5 murriztea.\nLehenik eta behin, etxeak, programaren prozeduran, Actívate+ ekimenaren webgunean erregistratu behar dira. Pertsona erregistratu ostean, plataformak, kontu sinple batzuen bidez, eguneroko bizitzaren ohituren iraunkortasuna ebaluatzen du, ohitura horiek ingurunean duten eragin negatiboa hobetzeko landu daitezkeen alderdiak azpimarratzeko; horretarako, gidaliburu informatiko praktiko batzuk erabiltzen dira. Inskripzioa uztailera arte egin ahalko da. Fase bakoitza amaitzean, etxeei zuzendutako atala garatu duten pertsonek sarien zozketa batean hartuko dute parte. Aurten, sariak hauek izango dira: bizikleta bat; bi gaueko asteburu bat bi pertsonentzako landa-etxe batean; Bizkaiko Foru Aldundiaren 10 liburu-sorta; Eusko Jaurlaritzaren beste 10 liburu-sorta; Cetáceos a las 10 eta La costa en barco jardueren 4 pakete eta bost ibilbide gidatu Urdaibaiko paduretatik (azkenengo hiru sari horiek Euskadiko Biodibertsitatearen Zentrorako bisita bana hartzen dituzte barne).\nLaburki Hurrengo osoko bilkura Hurrengo osoko bilkura 2017ko urtarrilaren 12an izango da. Beti bezala, 17:00etan egingo da udaletxeko osoko bilkuren aretoan.\nOgi Eguna Galdamesen Galdamesek beste behin gonbidatzen gaitu Gabon bezperan Ogi Eguna ospatzera. Aurtengoa XXIX. edizioa izango da. Ogiak eta irinaz egindako produktuak erakusgai jarri eta saltzeaz gain, eskuz eginiko ogiaren lehiaketa bat egingo da.\nKexak egon dira hiribilduan arratoiak daudelako\nKexa asko jaso dira arratoiak direlaeta; izan ere, azkenengo asteotan animalia horiek gainazalera ateratzen ari dira, hiribilduko erdialdean bertan dauden guneetan ere bai. Udalak kontratatutako arratoi-garbiketako enpresak jakinarazi digu kaleetan janari ugari uzten dela katuentzat; horregatik, karraskariak soberakinak jatera ir-\nteten dira. Era berean, janari nahikoa badago, ez dira pozoira hurbiltzen. Hortaz, arratoi-garbiketako sistemek ez dute funtzionatzen. Bide-garbiketaren inguruko Ordenantzak katuentzat janari ugari uztea zehatzen du; horrez gain, osasun publikoko arazo oso larria da eta ez die mesederik egiten katuei, kontrolik ga-\nbe erreproduzitzen direlako, arratoiak bezalaxe. Bestalde, zabor poltsak edukiontzietatik kanpo uztean, katuek Janaria kaleetan horiek apurtzen dituzte eta arratoiak elikatzen dira. Horregatik guztiagatik, udalak herritarrei eskatu nahi die bide publikoan janaririk ez uzteko eta zabor poltsak edukiontzien barruan botatzeko. Gizabidezko keinu horrekin arratoien arazoa amai daiteke. Gainera, ezin dugu ahaztu arazo hori nabarmen larritu daitekeela.\nZERBITZUAK Katastro-balioari buruzko herritarrentzako bulegoa Irailean argitaratu genuen bezala, Bizkaiko Foru Aldundiak bulego bat ireki du herritarren zalantzak argitu eta baliabideak eskaintzeko katastro-balio berriaren eta etxebizitza moten inguruan. Bulegoa Enkarterri etorbide-\nko 13. zenbakian dago (lehen Ogasuna zena), eta otsailera arte luzatuko du egonaldia Balmasedan. 8:30etik 14:30era egongo da zabalik jendearentzat, astearteetan, ostegunetan eta ostiraletan. Edonola ere,\nezinbestekoa da aldez aurretik hitzordua eskatzea 946125500 zenbakian edo Aldundiaren webgunean: bizkaia.eus (Katastroaren berrikusketa Bizkaian – Jakinarazpena – Aurretiko hitzordua).\nEnpresa Proiektuen 8. Lehiaketa Enpresa Proiektuen 8. Lehiaketan zure ideia aurkezteko epea abenduaren 31n amaituko da. Aurkeztu ezazu zure proiektua Behargintza-Enkarturren bulegoetan, honako helbide honetan: Enkarterri kalea 2, 1. solairua. 48840 – Gueñes. Zalantzarik izanez gero, deitu telefono-zenbaki honetara: 946690877.\nGabonetako oporrak Aurtengo Gabonetan, oporrak direla eta, Emakumearen Etxea itxita egongo da abenduaren 23tik urtarrilaren 8ra. Txiki-Parkeak ere oporrak hartuko ditu eta, horregatik, itxita egongo da abenduaren 24tik urtarrilaren 8ra (biak barne).\n500 euroko bi txartelen zozketa Balmadendak 500 euroko bi txartel zozkatuko ditu Gabonetan bezeroen artean 2016ko abenduaren 5etik 31ra arte egindako erosketengatik. Parte hartzeko, bezeroak txartel bat bete beharko du bere datuekin. Zozketa notarioaren aurrean egingo da urtarrilaren 4an, asteazkena, 16:30ean Kultur Etxean. Bonua elkartutako establezimenduetan kontsumitu beharko da 2017ko urtarrilaren 31 baino lehen. Establezimendu bakoitzean kontsumitu ahal den gehieneko zenbatekoa 100 € da; horrela, bonua, gutxienez, 5 establezimendu desberdinetan erabili beharko da. Gabonetan, Balmasedan erostea sarituko da. Ez ezazu aukera hau galdu.\nERAKUSLEIHOEN APAINKETA Balmasedako merkataritzak aurten ere erakusleihoak apainduko ditu Gabonei ongi etorria emateko. 30 establezimenduk baino gehiagok oso gai desberdinak jorratzen dituzten agertokiak prestatu dituzte. Batzuek hausnarketa sorrarazten dute; beste batzuek erakusleihoa kolorez betetzen dute eta oso ikusgarriak dira; hala, gehienek mezu bat helarazten diete begiratzen dituzten pertsonei. Tokiko dekoratzaileek eta erakusleiho-apaintzaileek artelan zoragarri hauen aurkezpena landu dute; artelan horien museoak gure hiribilduko establezimenduak dira. Saltoki parte-hartzaileetatik ibilbidea egitera gonbidatzen zaituztegu eta erakusketa handi honetaz gozatzera, Balmadendaren eskutik. Eusko Jaurlaritzaren Ekonomiaren Garapen eta Lehiakortasunerako Sailak (Merkataritza Zuzendaritza) diruz lagundu du jarduera hau.\nJaietan oparitu Balmaseda Heldu dira Enkarturren bulegoetara Balmaseda markako produktu berriak, gustu guztietarako eta oso prezio onetan. Bikainak Gabonetan oparitzeko, dagoeneko gertu baitaude. -Aurreko mantalak: 5 euro -Mendiko motxilak: 10 euro -Lumazko anorak beltzak: 45 euro -Haurrentzako parka gorriak: 28 euro -Mutilentzako kirol-jertse grisak: 23 euro -Neskentzako kirol-jertse berde-gris ilunak: 29 euro -Haurrentzako kirol-jertse arrosak, shaphire urdinak eta gris nahasiak: 19 euro -Kirtenean etengailua duten selfiemakilak: 6 euro -Bateria eramangarria, 2000 mh: 5 Produktu berriak euro\nErrotarena Polikiroldegiak ere Gabonetarako jarduera bereziak egingo ditu. Abenduaren 17an, jai bat antolatu du uretako puzgarriekin etxeko txikientzat. 11:00etatik 13:30era izango da, eta nahi duten guztiak bertaratu daitezke. Gainera, abenduaren 21ean Spin Bike-ko masterclass bana eskainiko dute 10:15ean eta 19:00etan. Klase berezi horietan sekulako berritasunak aurkeztuko dituzte. Kiroldegian izena eman beharra dago. Ez itzazu galdu! Beste alde batetik, gogorazi nahi dugu udaleko kirol-instalazioetako erabiltzaileak ezingo direla horietan sartu kuoten ordainketa egunean ez badute. Helbideratze-kontuetan egindako aldaketen berri eman behar zaie udaleko langileei. Kuota bajan ema-\nteko, berriz, idatziz jakinarazi behar da baja eman nahi den egunaren aurreko hilaren 20a baino lehen; urteko abonamenduen kasuan, abenduaren 20aren aurretik jakinarazi behar da. Hala ez egitekotan, abonamendua luzatu nahi dela joko da.\nLehenengo sorospenen eta desfibriladorea erabiltzen ikasteko ikastaroa\nHurrengo abenduaren 21ean oinarrizko lehenengo sorospenen eta desfibriladorea erabiltzen ikasteko ikastaro bat egingo da. Bi talde egingo dira; batek 15:00etatik 17:00etara jasoko du eskola eta besteak 17:00etatik 19:00etara. Plaza mugatuak dira eta gai horren inguruan interesa duten pertsona guztiei zuzenduta dago. Ikastaroa doakoa da eta Balmasedako Udalak diruz lagundu du. Hala ere, beharrezkoa da abenduaren 19a baino lehen izena ematea ayto@balmaseda.eus helbidera posta elektroniko bat bidaliz. Horrez gain, adierazi behar da hiru desfibriladore-ekipo erosi direla eta udal pilotalekuan, Mendia LHIn eta El Bosque BHIn jarriko direla.\nV. Balmasedari itzulia Mendi Klubak abenduaren 18an antolatuko du V. Balmasedari itzulia. Izenematea doakoa da, eta bi martxa egongo dira: bat laburra eta bestea luzea; horrela, pertsona guztiek parte hartzeko aukera izango dute, adina edozein izanik ere. Martxa laburra 10 km-koa izango da, 550 m-ko desnibelarekin. Balmasedatik abiatuta Garbea mendia igoko da betiko ibilbidetik. Irteera 09:00etan izango da, udal-pilotalekuan. Martxa luzea, aldiz, 23 km-koa izango da, 1000 m-ko desnibelarekin, eta Sabugal, Kolitza eta Garbea mendiak igoko dira. Irteera 08:00etan izango da, udal-pilotalekuan. Mugi zaitez, plazak mugatuta baitaude. Hurbil zaitez Mendi Klubera (info@balmasedamenditaldea.net, 946800646 telefonoan, astearte eta ostegunetan, 20:00etatik 21:00etara) eta esan agur urteari kirol eder honetaz gozatuz. Pintura, burdineria, paper pintatuta, etxeko tresneria eta opariak Aldapa, 16/18 Tel. eta Faxa: 946 801 752 Balmaseda\nGabonetako segurtasungomendioak Gabonak hastear daudelarik, Balmasedako Ertzain-etxeak gurekin partekatu nahi ditu aurreko urteetan ohartu dituzten zenbait datu. Alde batetik, egun hauetan etxeetako lapurretak areagotzen dira. Bestalde, azaldu dute lapurretek eta ebasketek ere gorakada izaten dutela beste esparru batzuetan, esaterako, txokoetan, lokal publikoetan eta dendetan. Era berean, gogoan izan behar dugu bankuetara eta bestelako finantza-erakundeetara bertaratzen direnek neurriak hartu behar dituztela bide publikoan ez daitezen haiengan hurbildu eta ebasketa edo lapurreta egin ez diezaieten. Azpimarratu dute Gabonetan ibilgailu gehiago daudela Enkarterriko kale eta errepideetan. Hori dela eta, urteko beste aldietan baino istripu gehiago izaten dira. Horregatik guztiagatik, Ertzain-etxeak gomendatu du neurriak hartzea jaiak seguruagoak izan daitezen. Lapurreta baduzu, ez izan zalantzarik eta zuzendu zaitez Ertzaintzako edo Udaltzaingoko agenteengan. Bestela, Balmasedako Ertzain-etxearekin harremanetan jarri zaitezke (946802701) edo 112 zenbakira.\nTxaleko bat galdu da Joan den abenduaren 10ean, haurrentzako txaleko alderantzikagarri urdin eta gorri bat galdu zen, San Severino plazan. Balio sentimental handia dauka; arren eskatzen dizuegu txalekoa non dagoen jakitekotan Udaltzaingoarekin harremanetan jartzeko.\nLaburki Gabonak Nagusien Etxean Jubilatuen Elkarteak egun atsegin hauek zoriondu nahi ditu eta 2017. urterako onena opa die, bereziki, kideei eta, oro har, Balmasedako biztanle guztiei. Gabonak ospatzeko dantzaldi bat antolatu du zuzeneko musikarekin abenduaren 17rako. 17:00etatik aurrera izango da Klubaren lokaletan; gainera, txokolate-taza bat, kafea edo txupito bat hartzeko aukera egongo da. Horrez gai, Klubak bazkideei jakinarazi nahi die 85 urtetik gorako nagusientzako saskiak abenduaren 19tik 23ra bitartean banatuko direla 16:00etatik 20:00etara. Saskiak jasotzeko nahitaezkoa izango da bazkide-txartela aurkeztea eta ordainketa guztiak egunean izatea.\nBiziosona.com “Jesuita” 15 urtez bizi izan zen El Nocedal-en eta balmasedartzat dauka bere burua, hainbesteraino non aldizkari hau hilero jaso nahi izan duen. Bere semeak,Carlos Mazón, sarean egiten duen lanari buruz hitz egin digu. Hain zuzen, biziosona.com webguneari buruz, distantzia luzeko txirrindularitzaren ingurukoa. Bertan, Carlosek egin dituen bidaiak zehatz ezagutu ez ezik, kirol horretaz gozatzeko gomendioak eta hitzorduak ere ezagutu ditzakegu. Idazleak bere eguneroko abenturen berri ematen du, eta blogak denda eta guzti dauka. Benetan orrialde xelebrea eta interesgarria.\nZoko Maitearen zorion-agurra Zoko Maitea elkarteak jai zoriontsuak opa dizkie balmasedar guztiei eta, bereziki, elkarteko kide direnei. Zorionak eta urte berri on! Datorren urteko ikastaroak urtarrilaren 9an hasiko dira.\nEGUZKI DANTZA TALDEAREN XXXV. URTEURRENA Eguzki Dantza Taldeak 35. Urteurrena ospatzen du jarduerez betetako agenda batekin; jarduera horiek hurrengo hilabeteetan garatuko dira. Hasteko, joan den abenduaren 4an, dantzen alarde bat egin zuten Coruñako Catalimbre tradicional o Burgo Culleredo deritzonarekin eta Avilako Folklórico Urdimbre taldearekin. Zorionak Eguzki Dantza Taldea!\nPelotazale Sozietateko kuota\nUmeek gosaltzeko janari-bilketa\nBalmasedako Pelotazale Sozietateak urteko 6 euroko kuota ordaindu ez duten bazkideei eskatzen die pilotalekuan dagoen (bigarren solairua, markagailuaren ondoan) bulegotik pasatzeko kuota ordaintzera, astearte eta ostegunetan 18:00etatik 20:00etara. Kutxabanken ere egin daiteke ordainketa. Horrez gain, sozietateak gomendatzen du kuota helbideratu gabe dutenek helbideratu dezatela.\nLas Laceraseko nagusien egoitza eta eguneko zentroak, Asociación Virgen Milagrosa elkartearekin zuzenean lankidetzan −Bizkaiko Elikagaien Bankuaren erakunde laguntzailea−, janari-bilketa antolatu du Balmasedako umeen gosarirako. Gure hiribilduan, 600 lagun bano gehiago gose dira eta Elikagaien Bankuaren laguntza behar dute. Horietatik 280 umeak dira, eta eskolara doaz gosari eskas eta nutrizio txikikoa hartuta.\nHorregatik, ekimen horretan parte hartzera animatu nahi zaitugu. Bilketa Las Laceraseko egoitzan bertan egingo da, abenduaren 19an, 11:00etatik 13:00etara eta 16:30etik 19:00etara. Animatu nahi zaituztegu txikiek gosari orekatua izan dezaten elikagai egokiak ekartzera; adibidez: Cola Cao, esne osoa, gailetak, azukrea, marmeladak, txokolateak, kakao-krema, ahiak eta Gabonetako gozokiak.\nLana -DBHko 2. eta 3. mailetako matematiketan espezializatutako irakaslea bilatzen da. 632604811. -Arratsaldez lan egiteko prest neska; garbiketa, plantxa, umeak eta adinekoak zaintzea eta abar. 603893138.\nAzaroa eta abendua Zubi Zaharra Ikastolan\n- Eskola partikularrak ematen zaizkie etxean bertan lehen hezkuntzan eta DBHn dauden umeei. 654323341. -Filologia ingelesean lizentziatua, esperientziarekin. Eskolak ematen ditut, ikaslearen etxean nahiz neurean. Balmasedan bizi naiz baina inguruko herrietara joan naiteke. Errefortzu-eskolak DBHn, Batxilergoan eta azterketa ofizialetan. 628439808 (David Orrantia). - Etxez etxe txatarra biltzen duen gaztea; gainera, lonjak eta kamaroteak garbitzen ditu. 618379335.\nSalmenta - Pisua salgai Kristo kaleko 22 zk.an, 3. solairua. Sukalde-jantokia, 3 gela, komuna eta balkoia. Kanpora ematen du alde guztietatik. Salneurri ona. 654571128. - Garaje-partzela itxia salgai, beilatokipean. 615740171 -Guztiz eraberritutako etxebizitza salgai San Inazio auzoan; hiru logela, sukalde-jantokia, bainugela, jaki-tokia eta balkoia. Dena kanpokoa. Aparkaleku ona eta prezio ona. 654571128. - 100 m2-ko lonja saldu edo alokatzen da Enkarterri etorbideko 56. zenbakian. 944434247. - Etxe atxikia salgai Villanueva de Menan. 4 logela, sukaldea, 2 egongela, 2 bainugela, 2 kotxe sartzeko garajea, txokoa eta lorategia. Gasolio-berogailua. 200.000 euro. 679597404.\nAlokairua -El PĂĄramo eremuan erakusketetarako pabilioia alokatzen da. 600396942. -Alokatzeko pisua behar da. 3 logelakoa eta igogailuarekin edo, bestela, behe solairuan. 657313216. -Garajea alokatzen da Erreka kalean . 637745371. -Garajea alokatzen da Graziako Andra Maria kalean. 649608647. - Logela bateko apartamentu bat alokatzen da (40 m2) PĂo Bermejillo kaleko 8. zenbakian, 1. esk. Altzariz jantzia. 667263675. - Garajea alokatzen da Magdalenan, Gizarte Segurantzaren ondoan. 50 euro. 645700597.\nUrtero bezala, Zubi Zaharra Ikastolan egunak jardueraz beteta daude, eta ikasturtea indarrez hasi da. Azaroan, esaterako, Bigarren Hezkuntzako lehen mailako ikasleak Segurako Euskal Girotze zentroan izan ziren, eta bertako jardueretan hartu zuten parte. Euskararen erabilera sustatzeko egun ahaztezinak izan ziren. Bidezkoa den bezala, ikastolak handiro ospatu zuen Euskararen Nazioarteko Eguna. Lehen Hezkuntzako ikasleek txalaparta-tailer batean parte hartzeko aukera izan zuten, eta zinemara joan ziren. Bigarren Hezkuntzan, berriz, girotze-lanak egin zituzten klase guztietan, eta ipuinak kontatu zizkieten Haur Hezkuntzako eta Lehen Hezkuntzako 1. eta 2. mailako neska-mutilei. Eguerdian, Lehen Hezkuntzako 5. eta 6. mailako ikasleek Garilak 26 taldearen musikaz gozatu zuten, eta Ikerren eta MarĂaren kantak entzun eta abestu zituzten. Arratsaldean, bertsoen garaia izan zen, eta Segurako zentroan ikasitako jolasez gozatu zuten, zehazki honetaz: Txantxangorria. Beste alde batetik, Bigarren Hezkuntzako 3. eta 4. mailako ikasleek Durangoko Azokan egindako ikerketa-lana aurkeztu zuten. Era berean, Indarkeria Matxistaren Kontrako Nazioarteko Eguna sentiberatasunez ospatu zuten. Bigarren Hezkuntzako ikasleek zapi moreak egin zituzten Haur Hezkuntzarako, eta azaroaren 25eko goizaren amaieran argazkiak atera zituzten irakasleekin. Bigarren Hezkuntzako 3. mailako ikasleek Mannequin Challenge bideoa grabatu zuten egun horren harira.\nCadena humana del IES Balmaseda/ Balmaseda BHIren giza-katea\nBestelakoak Udaltzaingoak aurkitutakoak Abenduaren 13an, Udaltzaingoak honako hauek aurkitu ditu: giltzak eta betaurrekoak.\nKZGunea abenduan Abenduan, KzGuneak goizez zabalduko ditu ateak, 9etatik 13etara. Ikastaroak eta mintegiak: -Smartphonetarako bat-bateko mezularitza: abenduaren 26an eta 27an, 9etatik 11etara. -Eusko Jaurlaritza zure mugikorrean: abenduaren 28an eta 29an, 9etatik 11etara.\nInformazio gehiago nahi baduzu, bertaratu zaitez Martin Mendia kaleko 15. zenbakira (hiltegi ohia) edo deitu ezazu 944033317 telefono-zenbakira.\nZorion-mezua Udalak eta Udalberriak Udal Aldizkariak, tarte honen bitartez, balmasedar guztiei opa nahi dizkiete oso jai zoriontsuak eta 2017. urte oparoa.\nKulturarteko apainketa lantegia: abenduaren 26 eta 27an, 11:00etan, Emakumearen Etxean. Hator Magiara ikuskizuna: abenduaren 26an, 18:00etan, Klarete Antzokian Rodez Villari buruzko erakusketa: abenduaren 26tik 30era, 11:30etik 13:30era eta 16:30etik 20:00etara, artistaren estudioan Zinema Vaiana: abenduaren 27 eta 28an, 18etan, Klaret Antzokian Mari Kixkur eta Hiru hartzak ikuskizuna: abenduaren 28an, 18:00etan, Klaret Antzokian Kondaira baten truke ikuskizuna: abenduaren 30ean, 18:00etan, Klaret Antzokian UGP: Urtarrilaren 2, 3, 4, 7 eta 8an, 11:30etik 14:00etara eta 17:00etatik 20:00etara, pilotalekuan Munduko sukaldeen lantegia: urtarrilaren 3 eta 4an, 11:00etan, Emakumearen Etxean BalmaDenda zozketa: urtarrilaren 4an, 16:30ean, Kultur Etxean Errege Magoen desfilea: urtarrilaren 5ean, 18:00etan, San Severino plazan Keinu-hizkuntza ikastaroa: urtarrilaren 9tik ekainaren 12ra arte, BalmaZ Masaje linfatikoa: urtarrilaren 19an, goizez, Emakumearen Etxean\nMari Dapena erakusketa, lerro artean: urtarrilaren 8ra arte, Batzar Nagusietako erakusketagelan Batukada: abenduaren 15ean, hiriko kaleetan zehar Balmasedako I. Azoka Kulturala: abenduaren 15etik 18ra, San Juan plazan. Gabonetako mahaierdikoen lehiaketa: abenduaren 15ean, 18:00etatik 20:00etara; abenduaren 16an, 11:00etatik 13:30era eta 16:00etatik 17:00etara, Klaret Antzokian. Gabonetako mahaierdikoen sariak: abenduaren 16an, 19:30ean, Klaret Antzokian. Gabonetako mahaierdikoen erakusketa: abenduaren 16tik 18ra, Klaret Antzokian Irakurzaletasuna sustatzea: abenduaren 17an eta urtarrilaren 14an, 11:30ean, liburutegian Uretako puzgarrien jaia: abenduaren 17an, 11:00etan, igerilekuetan Gabonetako kontzertua: abenduaren 17an, 20:15ean, San Severino elizan Zinema Hasta el Ăşltimo hombre: abenduaren 17an, 22:30ean; abenduaren 18 eta 19an, 19:30ean, Klaret Antzokian V. Balmasedari itzulia: abenduaren 18an Zaintzailea zaintzeko lantegia: abenduaren 19an, 11:00etan, ElkarWork Gunean Elikagaien bilketa: abenduaren 19an, 11:00etatik 13:00etara eta 16:30etik 19:00etara, Las Laceras Egoitza Gabonetako saskien zozketa: abenduak 20, 17etan, pilotalekuan SpinBikeko Masterclass: abenduak 21, 10:15ean, Errotarenan Lehenengo sorospenen eta desfibriladorea erabiltzen ikasteko ikastaroa: Abenduaren 21ean, 15:00etan eta 17:00etan, udalean Go!azen ikuskizuna: abenduaren 23an, 18:30ean, Klaret Antzokian Olentzero: abenduaren 24an, 18:00etan, San Severino plazan Ikasteko teknikei buruzko tailerra: abenduaren 26, 27 eta 28an, 10:00etan, Emakumearen Etxean\nBalmasedako Udal Aldizkaria - 2016ko abendua


Kolpez Kolpe - hamaika telebista - Page #11\nTelma & Louis Kolpez Kolpen\nNaroa eta Mirenek poliziarekin izan zuten pasarte bat kontatu dute era filmiko batean.\nAktualitateak pizko Labi pixkat du kolpez kolpen\nOstalaritzaz aritu dira Maider Galardi eta Miren Legorburu Naroa Iturrin gidaritzapean. Kolpez Kolperen 49.saioa\n‘Baina zer gehiago gertatzea behar du Euskadik? (Mixeraz betetako Gernanikako piperrez gain)\nEntzun arren San Fermin, zuzendu gure oinak ‘entzierro’ honetan, otoi! Gaurko saioan Maider Galardik, Miren Legorburuk, Dra. Ekhillek, Naroa Iturrik hainbat gauzaz hitz egin dute, aktualitateaz gain. Bestalde, Telma & Louisen bixita izan dugu. Hau eta askoz gehiago 49.saioan.\nKolpez kolpe saio guztiak ikusi nahi? Klikatu hemen!\n“Sisiforen paperak” antzezlana\n“Euskladunon Egunkaria”-ren itxieran oinarritutako antzezlana da. Obra ikusteko aukera izan zuen Maider Galardik eta bere iritzia partekatzeaz gain Miren Legorburu eta Naroa Iturrirekin bere garaian gertatu zen auziaz hitz egin dute.\nDra. Ekhill, Andoni Ortuzar eta Chill Mafia solasean.\nDonostiako Alde Zaharreko gurutzadari konpetentzia atea zaio. Txibite kontrolatu zure gazteak!\nDra. Ekill-en azken orduko aktualitatea.\n“Moskorra borroka” omen dute gaur egungo gazteek baina Chill Mafia ordea ez da ixilik geratu. Bestalde, Sagarduirek ez homen du ulertzen bere dimisio eskaera. Horelako kontuak ekarri ditu Dra. Ekhill-ek 48.saiora.\nAndoni Mutiloa: “Gure nortasuna eta gure egunerokotasuna bat ahal datoz?”\nAndoni Mutiloa “Esnatu naiz” kabareteko sortzailea izan dugu gaurkoan saioan. Mutiloak (antzezlanean Elur) kontatu digu antzezlan honen bitartez harreman sozialak, generoa, auto-estimua, lotsa eta beldurrak, sexualitatea, sormena, bizipoza… gizartean errotuta dauden hainbat ohitura eta arau zalantzan jartzeaz gain, LGBTI+ komunitatearen eskubideen aldeko apustua egin nahi dutela antzezlan honen bitartez.\nEderra egin duk, Andoni! ‘Moskorra borroka’ aipatu eta #Chillmafia azaldu!\nGaurko saioan Andoni Ortuzar, Chill Mafia, Andoni Mutiloa, Maider Galardi, Miren Legorburu, Dra. Ekhill eta Naroa Iturri izan ditugu. Besteak beste Cabaret antzezlana aurkezten izan dugu Andoni Mutiloa eta Maider Galardik Sisiforen Paperak antzezlanaren inguruan hitz egin dugu. Hortaz gain beste hainbat gai ere jorratu ditugu gaurko 48.saio honetan.\nGora Herria Estatu Batutan !!!\nHau kargu hartzea Baiderenena. Horren inguruan aritugara Maider Galardi eta Aitziber Zapirain kazetariekin.


Hilda aurkitu dute preso bat Martuteneko espetxean - Irutxuloko Hitza : Irutxuloko Hitza\nAtzo gertatu zen ezbeharra. Lehenik, kartzeletako langileen talde batek eman zuen gertaeraren berri, eta ondoren Espainiako Espetxe Erakundeen idazkaritza nagusiak baieztatu zuen. Hildakoa 41 urteko gizonezkoa da. Ez dute beste daturik eman datuak babesteko legearengatik.\nHeriotzaren arrazoia argitzeko denbora beharko dela adierazi dute Espainiako Espetxe Erakundeetako arduradunek. Autopsia egingo diote hilotzari, eta auzibide bat ireki. Bestalde, barne ikerketa bat egingo dute gertaturikoa argitzeko. Dena dela, hainbat hedabidek zabaldu dutenez, droga gaindosi batek eragindako heriotza izan daiteke.\nAzken denboran Martutenen hil den bigarren presoa da. Izan ere, pasa den abenduaren 20an beste preso bat hil zen Donostiako espetxean. Bertako presoekin lan egiten duten gizarte langileek eta funtzionarioek espetxeetako baldintza kaskarren inguruan ohartarazi dute.


Arrigorriagako Udala - Maiatzeko jarduerak Gaztegunean eta Gaztetxokoan\nMaiatzeko jarduerak Gaztegunean eta Gaztetxokoan\nArrigorriagako Udaleko Gazteria Sailak aurrera darrai udalerriko nerabeei zuzendutako programazio anitzarekin, hala Arrigorriagako Gaztegunean nola Abusuko Zentroko Soziokulturaleko Gaztetxokoan.\nHonako jarduera hauek egingo dira Gaztetxokoan ostiralero 17:00etatik aurrera: Gaur, maiatzaren 3an Amaren Egunerako opari-tailerra egingo da. Hartara, imitaziozko bitxigintzarako elementu ezberdinak erabili ziren, oso material bereziaz eginda zeudenak: plastiko magikoaz, alegia. Horrez gain, mezu sekretu bat ezkutatzen zuen txartel bat ere egin zuten. Maiatzaren 10ean, pasteltxo-tailer goxo-goxoa dago nerabeen zain. Maiatzaren 17an, Squishys Japoniako jostailuari dedikatutako tailer dibertigarri bat egingo dute. Jostailua oso leuna eta besarkagarria da, eta estutu eta gero, berriz ere errekuperatzen du bere jatorrizko forma. Maiatzaren 24an, etxeko mahai-jokoak egiteko tailer bat egingo dute. Azkenik, hilabeteari amaiera emateko, ping-pong topaketa bat egingo da maiatzaren 31n.\nGazteguneko programazioari dagokionez, tailerrak 18:00etan hasiko dira, bi izan ezik: Amaren Eguneko oparia egiteko tailerra eta birziklatze-tailerra. Horiek 17:00etan hasiko dira. Maiatzaren 4an, Amaren Egunerako opariak egingo dituzte, berriro ere plastiko magikoa erabiliz. Jarraian, maiatzaren 5ean, clown jaialdiarekin batera, zirku-tailer bat egingo da, eta oreka-ariketak eta aireko akrobaziak egingo dituzte. Maiatzaren 11n, bat egin genuen birziklatzearekin, eta diru-zorro koloretsuak egin genituen birziklatutako plastikozko poltsekin. Maiatzaren 18rako, squishys tailer bat dago programatuta. Maiatzaren 24an, smoothie tailer bat egingo da. Udari ongietorria egiteko edari freskagarri eta osasungarria da. Azkenik, maiatzaren 25ean, ping-pong topaketa izango dugu.\nDoakoak eta irekiak diren jarduera horietan guztietan parte hartu ahal izateko, interesdunek Gaztegunetik pasa beharko dute aldez aurretik izena ematera.\nMaiatzerako programazioak aurrera egin ahala, ekainerako hainbat jarduera ari gara jada Abusun prestatzen, besteak beste: selfie ginkana entretenigarria, CDak birziklatzeko tailer dibertigarria eta sukaldaritza-amarruen tailerra. Gaztegunean, aldiz, minipizza tailerra, karaoke-jarduera, urte amaierako txangoa, San Juan gaueko programazio berezia, ostadar-tarta egiteko sukaldaritza tailerra eta urezko globoen gerra antolatuko ditugu ekainean.\nGaztegunea (PDF 213KB)\nGaztetxokoa (PDF 216KB)


07 martxoa, 2022 Aliritzian, Iritzia 159\nKorrika datorrela eta, errekor saiakera baten zurrumurrua astindu dute. Zazpi egunez, etenik gabe egingo omen du korrika oñatiar batek. Korrikaren egun gehienak beraz, aurten ere, iazkoaren ordainetan, hamaika egun izango dituelako, martxoaren 31tik apirilaren 10era, Amurriotik Donostiara.\nArgazki asko utzi izan ditu Korrikak munduan, Euskal Herrian eta Legazpin, ordena horretan (umilak izan gaitezen). Hots aldizkariaren azalean bat: Mikel Arrizabalaga suhiltzaile mutikoa lekukoa eskuan lehenengo edizioetako batean. Urte batzuk geroago, Anuntxi Andueza euskaldungilea Udanako landareri guztiaren oxigenoa arnas bihurtzen. Kilometro batzuk lehenago ikusi genuen Maria Pilar Makibar eragilea gurpildun aulkitik altxa eta hegan metroak egiten. Futitzen naiz Jesukristoren mirariez.\nIkusi ditugu Ane Beloki eta Nerea Elustondo bertsolariak, hari-gabeko mikroa lekuko, furgonetaren keari bertsoak eztulka; Joxemari Auzmendi maisua Julian anaia txistulariari HikHasi deituko zenaren zertzeladen firfiran; Maite Gonzalez Idoia Narbaizari, erdizka lauetan, dantzaria dantzariari lekukoa helarazten; Miel Anjel Iraeta hots-kidea eta Aitor Gari baritonoa, motorrean bizkarra bizkarrari emanda, argazkilari eta garraiolari lanean eta, sumatu izan dugu, Jose Luis Ugarte orologoa ibilbide guztiko toponimia errepasatzen.\nGehientsuenetan, azken legazpiarra ikusi dugu lehen oñatiarrari lekukoa ematen, beste aldera ere bai, baina gutxixeagotan. Aurten, lehen oñatiarra Arrasaten igoko da Korrikara eta azken legazpiarra Urretxun, apirilaren 1ean bata eta 8an bestea, baina batak besteari lekukoa emango diotela tematu dira. Hurrengoan beste aldera egingo dutela hitzeman dio legazpiarrak oñatiarrari.\n« Begiak eguzki izpietatik babestuz